[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.2.2006

COM(2006) 36 τελικό

ΕΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ

ΑναθεωρημένηΠρόταση ανανέωσης τηςΔΙΟΡΓΑΝΙΚΗΣ ΣΥΜΦΩΝΙΑΣγια τη δημοσιονομική πειθαρχία και τη βελτίωση της διαδικασίας του προϋπολογισμού

ΑΙΤΙΟΛΟΓΙΚΗ ΕΚΘΕΣΗ

Στις 14 Ιουλίου 2004, η Επιτροπή παρουσίασε πρόταση[1] για την ανανέωση της διοργανικής συμφωνίας (IIA) σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού για την περίοδο 2007-2013.

Στις 8 Ιουνίου 2005, το Ευρωπαϊκό Κοινοβούλιο εξέδωσε ψήφισμα για τις προκλήσεις στον τομέα της πολιτικής και τα δημοσιονομικά μέσα της διευρυμένης Ένωσης για την περίοδο 2007-2013[2], και την 1η Δεκεμβρίου 2005 εξέδωσε ψήφισμα σχετικά με τη διοργανική συμφωνία για τη δημοσιονομική πειθαρχία και τη βελτίωση της διαδικασίας του προϋπολογισμού[3].

Στις 15-15 Δεκεμβρίου 2005, το Ευρωπαϊκό Συμβούλιο κατέληξε σε πολιτική συμφωνία σχετικά με τις δημοσιονομικές προοπτικές 2007-2013[4].

Στις 18 Ιανουαρίου 2006, το Ευρωπαϊκό Κοινοβούλιο εξέδωσε ψήφισμα για τη θέση του Ευρωπαϊκού Συμβουλίου σχετικά με τις δημοσιονομικές προοπτικές και την ανανέωση της διοργανικής συμφωνίας για την περίοδο 2007-2013[5].

Το συνημμένο σχέδιο διοργανικής συμφωνίας προορίζεται να χρησιμεύσει ως έγγραφο εργασίας για το τελευταίο στάδιο των διαπραγματεύσεων μεταξύ του Ευρωπαϊκού Κοινοβουλίου, του Συμβουλίου και της Επιτροπής λαμβάνοντας ιδιαίτερα υπόψη τα συμπεράσματα του Ευρωπαϊκού Συμβουλίου της 15ης-16ης Δεκεμβρίου 2005.

Σκοπός της παρούσας διοργανικής συμφωνίας είναι η παροχή ενός συνόλου κοινών κανόνων σχετικά με το πολυετές δημοσιονομικό πλαίσιο και της ακολουθίας των πράξεων σχετικά με την ετήσια διαδικασία του προϋπολογισμού.

1. Κατευθυντήριες γραμμές σχετικά με νέα συμφωνία για τη δημοσιονομική πειθαρχία

1.1. Διατήρηση των θεμελιωδών αρχών

Το πρόγραμμα Ατζέντα 2000 ολοκλήρωσε επιτυχώς τους κύριους στόχους του όσον αφορά τη δημοσιονομική πειθαρχία, την ομαλή εξέλιξη των δαπανών και τη διοργανική συνεργασία κατά τη διάρκεια της διαδικασίας του προϋπολογισμού. Ο προϋπολογισμός της Ευρωπαϊκής Ένωσης ψηφίστηκε εγκαίρως κάθε έτος, και τα δύο σκέλη της αρμόδιας για τον προϋπολογισμό αρχής προσάρμοσαν από κοινού το δημοσιονομικό πλαίσιο 2000-2006 σε σχέση με τη διεύρυνση της Ευρωπαϊκής Ένωσης με νέα δέκα νέα κράτη μέλη.

α) Η παρούσα διοργανική συμφωνία προτείνει συνεπώς να διατηρηθούν αμετάβλητα τα κύρια χαρακτηριστικά του δημοσιονομικού πλαισίου:

- οι δαπάνες κατανέμονται ανά ευρείες κατηγορίες δαπανών που ονομάζονται «τομείς», για κάθε έτος της περιόδου 2007-2013,

- καθορίζονται ανώτατα ποσά καλούμενα «ανώτατα όρια» στον πίνακα του δημοσιονομικού πλαισίου για την περίοδο 2007-2013 όσον αφορά τις πιστώσεις αναλήψεως υποχρεώσεων και για κάθε τομέα. τα επίπεδα των δαπανών βασίζονται στην υπόθεση ότι η Βουλγαρία και η Ρουμανία θα προσχωρήσουν στην ΕΕ την 1η Ιανουαρίου 2007. σε περίπτωση που η προσχώρησή τους γίνει σε μεταγενέστερη ημερομηνία, τα ανώτατα όρια δαπανών θα χρειασθεί ενδεχομένως να αναθεωρηθούν ανάλογα,

- συνολικά ετήσια ποσά αναγράφονται τόσο για τις πιστώσεις αναλήψεως υποχρεώσεων όσο και για τις πιστώσεις πληρωμών,

- το ετήσιο ανώτατο όριο για τις πιστώσεις πληρωμών πρέπει να τηρεί το ανώτατο όριο των ιδίων πόρων το οποίο έχει καθοριστεί σήμερα σε 1,24 % του ακαθάριστου εθνικού εισοδήματος (ΑΕΕ) της Ευρωπαϊκής Ένωσης.

β) Με βάση την προοπτική μελλοντικών θεσμικών εξελίξεων, η παρούσα διοργανική συμφωνία προτείνει να αντικατασταθεί ο όρος 'δημοσιονομικές προοπτικές' από τον όρο 'πολυετές δημοσιονομικό πλαίσιο', το οποίο αναφέρεται επίσης και ως 'δημοσιονομικό πλαίσιο'.

γ) Επίσης, προτείνει να ενταχθεί νέα διάταξη σύμφωνα με την οποία κατά την περίοδο 2008/2009 η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο επανεξέταση ευρείας κλίμακας που να καλύπτει όλες τις πλευρές των δαπανών και των πόρων της ΕΕ.

1.2. Απλούστευση, ενοποίηση

Η παρούσα διοργανική συμφωνία προβλέπει την ανανέωση της διοργανικής συμφωνίας της 6ης Μαΐου 1999 με γνώμονα την εμπειρία που αποκτήθηκε κατά την εφαρμογή της, αλλά και την ενοποίηση του συνόλου των κοινών δηλώσεων και διοργανικών συμφωνιών που συνάφθηκαν για θέματα προϋπολογισμού από το 1982 και εξής. Επίσης, προτείνει την απλούστευση του πλαισίου εφόσον δικαιολογείται και είναι δυνατή.

α) Η παρούσα συμφωνία αποβλέπει στην ενσωμάτωση της διοργανικής συμφωνίας της 7ης Νοεμβρίου 2002 για τη δημιουργία του Ταμείου Αλληλεγγύης της Ευρωπαϊκής Ένωσης (ΤΑΕΕ), η οποία συνάφθηκε κατά την τρέχουσα περίοδο των δημοσιονομικών προοπτικών ως χωριστή συμπληρωματική διοργανική συμφωνία. Προτείνεται να διατηρηθούν οι ισχύοντες κανόνες για την κινητοποίηση του ΤΑΕΕ σύμφωνα με τους οποίους, σε περίπτωση κινητοποίησής του, οι αντίστοιχες δαπάνες πρέπει να «καταχωρούνται στον προϋπολογισμό πάνω από τα όρια των σχετικών τομέων» στο δημοσιονομικό πλαίσιο.

β) Απλούστευση της μεθόδου για την τεχνική προσαρμογή, με την επέκταση στις υπόλοιπες δαπάνες του προκαθορισμένου ετήσιου ρυθμού πληθωρισμού 2% που χρησιμοποιείται για τα διαρθρωτικά ταμεία και τη γεωργία.

γ) Η τροφοδότηση του ταμείου εγγυήσεων για τη χορήγηση δανείων σε τρίτες χώρες έχει εξορθολογισθεί, έτσι ώστε να μην υπάρχει πλέον ανάγκη ‘αποθεματικού’ για τον σκοπό αυτό. Οι σχετικές (μειωμένες) δαπάνες που πρέπει να εγγραφούν στον προϋπολογισμό αποτελούν μέρος των διαθέσιμων μέσων για την εξωτερική πολιτική της Ένωσης.

1.3. Ευελιξία: απολογισμός της εμπειρίας του προγράμματος Ατζέντα 2000

Η ευελιξία στο πλαίσιο του συμφωνηθέντος πολυετούς δημοσιονομικού πλαισίου αποτελεί την αναγκαία συνιστώσα της δημοσιονομικής πειθαρχίας. Εφόσον σχεδιαστεί ορθά, η ευελιξία θα συμβάλλει στην ενίσχυση της αποτελεσματικής διάθεσης των πόρων, ενώ παράλληλα θα επιτρέπει την ανταπόκριση στις απρόβλεπτες ανάγκες ή τις νέες προτεραιότητες. Διάφορες παράμετροι επηρεάζουν το βαθμό ευελιξίας του δημοσιονομικού πλαισίου: η διάρκεια της περιόδου που καλύπτεται από τις δημοσιονομικές προοπτικές, ο αριθμός των τομέων δαπανών, τα διαθέσιμα περιθώρια στο πλαίσιο κάθε ανωτάτου ορίου δαπανών, το περιθώριο κάτω από το ανώτατο όριο των ιδίων πόρων, το μερίδιο των δαπανών της ΕΕ που προκαθορίζονται βάσει «ποσών αναφοράς» τα οποία περιλαμβάνονται στην νομοθεσία που εγκρίνεται με συναπόφαση, τα πολυετή προγράμματα με προκαταβολικό καταλογισμό, η γενική στάση σε σχέση με τη χρησιμοποίηση της διαδικασίας αναθεώρησης.

Ο βαθμός ευελιξίας εξελίχθηκε με την πάροδο του χρόνου σε συνάρτηση με την μεταβαλλόμενη συσχέτιση αυτών των παραμέτρων. Το πρόγραμμα Ατζέντα 2000 επέτυχε μέχρι τώρα να αντιμετωπίσει τις απρόβλεπτες προκλήσεις που προέκυψαν για τον κοινοτικό προϋπολογισμό, μολονότι αυτό έγινε με τίμημα μεγαλύτερη πολυπλοκότητα και μικρότερη διαφάνεια χωρίς να βελτιωθεί αναγκαστικά η αποτελεσματική διάθεση των πόρων. Για παράδειγμα, το υφιστάμενο μέσο ευελιξίας και το Ταμείο Αλληλεγγύης της Ευρωπαϊκής Ένωσης (ΤΑΕΕ) χρειάστηκε να δημιουργηθούν έξω από το πλαίσιο των δημοσιονομικών προοπτικών προκειμένου να αντιμετωπισθούν οι αναγνωρισμένες ανάγκες.

Στις 15-16 Δεκεμβρίου 2005, το Ευρωπαϊκό Συμβούλιο κατέληξε σε πολιτική συμφωνία η οποία συνεπάγεται πολύ χαμηλότερα ανώτατα όρια δαπανών από εκείνα που προτάθηκαν από την Επιτροπή. Αυστηρότερα ανώτατα όρια δαπανών συνεπάγονται μεγαλύτερη δυσκαμψία του δημοσιονομικού πλαισίου και κινδύνους που υποσκάπτουν την ικανότητα της Ένωσης να αντιμετωπίζει τις μελλοντικές προκλήσεις καθώς επίσης εμποδίζουν αντί να ενθαρρύνουν την αποτελεσματική διάθεση των πόρων. Για τον λόγο αυτό, για την αντιμετώπιση των μελλοντικών προκλήσεων και την εξεύρεση της κατάλληλης ισορροπίας μεταξύ δημοσιονομικής πειθαρχίας και αποτελεσματικής διάθεσης των πόρων, η Επιτροπή προτείνει τα ακόλουθα μέτρα.

(1) Η αναθεώρηση του πολυετούς δημοσιονομικού πλαισίου εξακολουθεί να είναι το βασικό μέσο για την αντιμετώπιση των σημαντικών μόνιμων αλλαγών των πολιτικών της ΕΕ σε ένα ταχέως εξελισσόμενο πλαίσιο.

(2) Ορισμένα μέσα ευελιξίας πρέπει να κινητοποιηθούν εντός των ορίων του συμφωνηθέντος δημοσιονομικού πλαισίου, ώστε να διευκολυνθεί η διάθεση και η ανακατανομή των δημοσιονομικών πόρων στο πλαίσιο των ανώτατων ορίων δαπανών. Τα μέτρα αυτά περιλαμβάνουν τα εξής:

α) Το αποθεματικό έκτακτης βοήθειας στο πλαίσιο του τομέα 4 για την ανταπόκριση σε έκτακτες καταστάσεις σε τρίτες χώρες. Το σχετικό ποσό και η διαδικασία κινητοποίησης παραμένουν αμετάβλητα.

β) Τη δημιουργία νέου ευρωπαϊκού ταμείου για την εξισορρόπηση της παγκοσμιοποίησης με σκοπό την παροχή συμπληρωματικής στήριξης στους εργαζόμενους που πλήττονται από τις συνέπειες των μεγάλων διαρθρωτικών αλλαγών στις παγκόσμιες εμπορικές πρακτικές, ώστε να βοηθήσει την επανένταξή τους στην αγορά εργασίας.

γ) Τέλος, τη δυνατότητα της αρμόδιας για τον προϋπολογισμό αρχής, βάσει πρότασης της Επιτροπής στο πλαίσιο της ετήσιας διαδικασίας του προϋπολογισμού, να αποκλίνει μέχρι 10% από τα λεγόμενα «ποσά αναφοράς» που αφορούν τα πολυετή προγράμματα που εγκρίθηκαν στο πλαίσιο της διαδικασίας συναπόφασης (με εξαίρεση τα προγράμματα συνοχής).

(3) Επίσης, ορισμένα άλλα μέσα πρέπει να κινητοποιηθούν, εντός συγκεκριμένων ορίων, πάνω από τα καθορισμένα ανώτατα όρια δαπανών. Τα μέσα αυτά, που πρέπει να χρησιμοποιούνται στο πλαίσιο της ετήσιας διαδικασίας προϋπολογισμού με βάση τις σχετικές διατάξεις που ορίζονται στο συνημμένο σχέδιο ΔΟΣ, περιλαμβάνουν:

α) το Ταμείο Αλληλεγγύης της Ευρωπαϊκής Ένωσης, με το ποσό και τη διαδικασία κινητοποίησης αμετάβλητα,

β) το μέσο ευελιξίας, το μέγιστο ποσό του οποίου έφθασε σε 700 εκατ. ευρώ, με τη δυνατότητα να καλύψει απαιτήσεις πολυετούς φύσης. Η διαδικασία κινητοποίησης παραμένει αμετάβλητη.

2. Επιπτώσεις στον κανονισμό που αφορά τη δημοσιονομική πειθαρχία

Η εμπειρία που έχει αποκτηθεί από την εκτέλεση των δημοσιονομικών προοπτικών 2000-2006 έδειξε ότι δεν υπάρχει πλέον ανάγκη να διατηρηθεί η γεωργική κατευθυντήρια γραμμή που προβλέπεται στον κανονισμό του Συμβουλίου αριθ. 2040/2000 για τη δημοσιονομική πειθαρχία, δεδομένου ότι οι γεωργικές δαπάνες έχουν ήδη περιοριστεί από τα ανώτατα όρια που έχουν καθοριστεί μέχρι το 2013. Οι λοιπές διατάξεις που αφορούν τη δημοσιονομική πειθαρχία στον τομέα της γεωργίας θα διατηρηθούν και θα ενισχυθούν με τον νέο κανονισμό (άρθρα 18 έως 20) για τη χρηματοδότηση της κοινής γεωργικής πολιτικής. Με τη μετάβαση από τις παρεμβάσεις στην αγορά στο καθεστώς των άμεσων ενισχύσεων προς τους γεωργούς και στα μέτρα ανάπτυξης της υπαίθρου, οι γεωργικές δαπάνες έγιναν κι αυτές πιο προβλέψιμες.

Το νομισματικό αποθεματικό δεν υφίσταται πλέον, και η Επιτροπή έχει προτείνει νέο μηχανισμό σχετικά με την τροφοδότηση του ταμείου εγγυήσεων για τη χορήγηση δανείων σε τρίτες χώρες. Οι διατάξεις που αφορούν το αποθεματικό έκτακτης βοήθειας ορίζονται στο συνημμένο σχέδιο ΔΟΣ.

Με βάση τους όρους αυτούς, η Επιτροπή θεωρεί ότι ο κανονισμός του Συμβουλίου αριθ. 2040/2000 πρέπει να καταργηθεί. Συνεπώς, η Επιτροπή θα προτείνει χωριστά σε εύθετο χρόνο την κατάλληλη νομική πράξη.

3. Κατευθυντήριες γραμμές σχετικά με τη διοργανική συνεργασία για τη διαδικασία του προϋπολογισμού

Οι διατάξεις που περιλαμβάνονται στο μέρος ΙΙ αποβλέπουν στη βελτίωση της ετήσιας διαδικασίας του προϋπολογισμού. Οι περισσότερες από τις διατάξεις αυτές προκύπτουν από τη δημοσιονομική πρακτική ή από προγενέστερες συμφωνίες και δηλώσεις. Έχουν επικαιροποιηθεί σε συνάρτηση με το νέο δημοσιονομικό κανονισμό[6]. Τα παραρτήματα I έως IV αποτελούν αναπόσπαστο μέρος της προτεινόμενης νέας συμφωνίας.

3.1. Δομή και κατάταξη των δαπανών

Το παράρτημα III προβλέπει την επικαιροποίηση της κατάταξης των δαπανών μεταξύ υποχρεωτικών και μη υποχρεωτικών δαπανών στο πλαίσιο της νέας δομής ανά τομέα. Διατηρείται η διάταξη που προβλέπει ότι τα δύο σκέλη της αρμόδιας για τον προϋπολογισμό αρχής καθορίζουν την κατάταξη νέων θέσεων του προϋπολογισμού κατά τη διαδικασία ετήσιας συνεννόησης.

3.2. Δημοσιονομικές διατάξεις σε νομοθετικές πράξεις

Διατηρείται η αρχή που ορίστηκε στην κοινή δήλωση της 6ης Μαρτίου 1995 και η οποία περιλήφθηκε στο σημείο 33 της διοργανικής συμφωνίας της 6ης Μαΐου 1999. Σύμφωνα με την αρχή αυτή, τα όργανα αναλαμβάνουν να συμμορφωθούν κατά τη διάρκεια της διαδικασίας του προϋπολογισμού με τα ποσά αναφοράς που θεσπίστηκαν κατά τη νομοθετική διαδικασία συναπόφασης. Ωστόσο η διαδικασία συναπόφασης διευρύνθηκε συστηματικά από το 1995 και πέρα και οι αυστηρές διατάξεις σχετικά με τα ποσά αναφοράς επιβάλλουν ολοένα και μεγαλύτερους περιορισμούς στην πολιτική του προϋπολογισμού. Όπως προαναφέρθηκε, η Επιτροπή προτείνει, συνεπώς, η αρμόδια για τον προϋπολογισμό αρχή και η Επιτροπή να μπορούν, κατά τη διάρκεια της ετήσιας διαδικασίας του προϋπολογισμού, να αποκλίνουν από τα ποσά αυτά στο πλαίσιο περιορισμένου ορίου (10%).

4. Συμπεράσματα

Η διοργανική συμφωνία για τη δημοσιονομική πειθαρχία και τη βελτίωση της διαδικασίας του προϋπολογισμού αποδείχθηκε ότι αποτελεί αποτελεσματικό μέσο για τη διατήρηση της ετήσιας πρακτικής του προϋπολογισμού εντός κοινού πολυετούς δημοσιονομικού πλαισίου. Η ανανέωσή της πρέπει να αποτελεί ευκαιρία επικαιροποίησης και απλούστευσης των διαφόρων των υφιστάμενων συμφωνιών και των κοινών δηλώσεων σχετικά με θέματα προϋπολογισμού. Τέλος, σκοπός της παρούσας συμφωνίας είναι η εξεύρεση κατάλληλης ισορροπίας μεταξύ δημοσιονομικής πειθαρχίας και αποτελεσματικής διάθεσης των πόρων.

ΔΙΟΡΓΑΝΙΚΗ ΣΥΜΦΩΝΙΑγια τη δημοσιονομική πειθαρχία και τη βελτίωση της διαδικασίας του προϋπολογισμού

ΠΙΝΑΚΑΣ ΠΕΡΙΕΧΟΜΕΝΩΝ

ΜΕΡΟΣ I – ΔΗΜΟΣΙΟΝΟΜΙΚΟ ΠΛΑΙΣΙΟ 2007-2013: ΚΑΘΟΡΙΣΜΟΣ ΚΑΙ ΛΕΠΤΟΜΕΡΕΙΕΣ ΕΦΑΡΜΟΓΗΣ

Α. Περιεχόμενο και σημασία του δημοσιονομικού πλαισίου

Β. Ετήσια προσαρμογή του δημοσιονομικού πλαισίου

Γ. Επανεξέταση του δημοσιονομικού πλαισίου

Δ. Αναθεώρηση του δημοσιονομικού πλαισίου

Ε. Συνέπειες της έλλειψης κοινής απόφασης σχετικά με την προσαρμογή ή την αναθεώρηση του δημοσιονομικού πλαισίου

ΣΤ. Αποθεματικό έκτακτης βοήθειας

Ζ. Ταμείο Αλληλεγγύης της Ευρωπαϊκής Ένωσης

Η. Μέσο ευελιξίας

Θ. Ευρωπαϊκό ταμείο για την εξισορρόπηση της παγκοσμιοποίησης

Ι. Προσαρμογή του δημοσιονομικού πλαισίου σε σχέση με τη διεύρυνση

Κ. Διάρκεια του δημοσιονομικού πλαισίου και συνέπειες της έλλειψης δημοσιονομικού πλαισίου

ΜΕΡΟΣ II – ΒΕΛΤΙΩΣΗ ΤΗΣ ΔΙΟΡΓΑΝΙΚΗΣ ΣΥΝΕΡΓΑΣΙΑΣ ΚΑΤΑ ΤΗ ΔΙΑΔΙΚΑΣΙΑ ΤΟΥ ΠΡΟΫΠΟΛΟΓΙΣΜΟΥ

Α. Η διαδικασία διοργανικής συνεργασίας

Β. Κατάρτιση του προϋπολογισμού

Γ. Κατάταξη των δαπανών

Δ. Το ανώτατο ποσοστό αύξησης των μη υποχρεωτικών δαπανών ελλείψει δημοσιονομικού πλαισίου

Ε. Η εγγραφή δημοσιονομικών διατάξεων στις νομοθετικές πράξεις

ΣΤ. Δαπάνες σχετικές με τις συμφωνίες στον τομέα της αλιείας

Ζ. Η χρηματοδότηση της κοινής εξωτερικής πολιτικής και πολιτικής ασφάλειας

ΠΑΡΑΡΤΗΜΑ I: ΔΗΜΟΣΙΟΝΟΜΙΚΟ ΠΛΑΙΣΙΟ 2007-2013

ΠΑΡΑΡΤΗΜΑ II: ΔΙΟΡΓΑΝΙΚΗ ΣΥΝΕΡΓΑΣΙΑ ΣΤΟΝ ΤΟΜΕΑ ΤΟΥ ΠΡΟΫΠΟΛΟΓΙΣΜΟΥ

ΠΑΡΑΡΤΗΜΑ III: ΚΑΤΑΤΑΞΗ ΤΩΝ ΔΑΠΑΝΩΝ

ΠΑΡΑΡΤΗΜΑ IV: ΧΡΗΜΑΤΟΔΟΤΗΣΗ ΤΩΝ ΔΑΠΑΝΩΝ ΠΟΥ ΑΠΟΡΡΕΟΥΝ ΑΠΟ ΤΙΣ ΣΥΜΦΩΝΙΕΣ ΣΤΟΝ ΤΟΜΕΑ ΤΗΣ ΑΛΙΕΙΑΣ

ΔΗΛΩΣΗ όσον αφορά την προσαρμογή των διαρθρωτικών ταμείων, της αγροτικής ανάπτυξης και του Ευρωπαϊκού Ταμείου Αλιείας προς τους όρους εκτέλεσης

Σχέδιο

ΕΥΡΩΠΑΪΚΟ ΚΟΙΝΟΒΟΥΛΙΟ

ΣΥΜΒΟΥΛΙΟ

ΕΠΙΤΡΟΠΗ

ΔΙΟΡΓΑΝΙΚΗ ΣΥΜΦΩΝΙΑ

της […]

μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού

Σημ.: Ο όρος «πολυετές δημοσιονομικό πλαίσιο» αντικαθιστά τον όρο «δημοσιονομικές προοπτικές» στο παρόν σχέδιο.

Οι παρατηρήσεις αναφέρονται στις μεταβολές που έγιναν σε σχέση με την πρόταση της προηγούμενης Επιτροπής ή το κείμενο της διοργανικής συμφωνίας της 6ης Μαΐου 1999. Εκτός αν προβλέπεται διαφορετικά, οι παραπομπές στη θέση του Ευρωπαϊκού Συμβουλίου στις παρατηρήσεις προέρχονται από τα τελικά συμπεράσματα του Ευρωπαϊκού Συμβουλίου της 15-16 ης Δεκεμβρίου 2005. Παρομοίως, η θέση του Ευρωπαϊκού Κοινοβουλίου παραπέμπει στο ψήφισμά του της 8 ης Ιουνίου 2005 σχετικά με τις "προκλήσεις πολιτικής και τα δημοσιονομικά μέσα της διευρυμένης Ένωσης για την περίοδο 2007-2013" στο ψήφισμά του της 1 ης Δεκεμβρίου 2005 σχετικά με "τη διοργανική συμφωνία για τη δημοσιονομική πειθαρχία και τη βελτίωση της διαδικασίας του προϋπολογισμού" και στο ψήφισμά του της 18 ης Ιανουαρίου 2006 σχετικά με "τη θέση του Ευρωπαϊκού Συμβουλίου σχετικά με τις δημοσιονομικές προοπτικές και την ανανέωση της διοργανικής συμφωνίας για την περίοδο 2007-2013".

Κείμενο της ΔΟΣ | Παρατηρήσεις |

1. Η παρούσα συμφωνία που συνάφθηκε μεταξύ του Ευρωπαϊκού Κοινοβουλίου, του Συμβουλίου και της Επιτροπής, εφεξής καλούμενα «όργανα», έχει ως αντικείμενο την εφαρμογή της δημοσιονομικής πειθαρχίας και τη βελτίωση της διεξαγωγής της ετήσιας διαδικασίας του προϋπολογισμού, καθώς και τη διοργανική συνεργασία στον τομέα του προϋπολογισμού. |

2. Στο πλαίσιο της παρούσας συμφωνίας, η δημοσιονομική πειθαρχία έχει σφαιρικό χαρακτήρα. Ισχύει για όλες τις δαπάνες και δεσμεύει όλα τα όργανα που έχουν σχέση με την εφαρμογή της, για όλη τη διάρκεια της παρούσας συμφωνίας. |

3. Η παρούσα συμφωνία δεν επηρεάζει τις αντίστοιχες αρμοδιότητες των διαφόρων οργάνων σε θέματα προϋπολογισμού, όπως αυτές ορίζονται από τις συνθήκες. Όταν η παρούσα συμφωνία παραπέμπει στο σημείο αυτό, το Συμβούλιο αποφασίζει με ειδική πλειοψηφία και το Ευρωπαϊκό Κοινοβούλιο με την πλειοψηφία των μελών που το απαρτίζουν και των τριών πέμπτων των ψηφισάντων, σύμφωνα με τους κανόνες ψηφοφορίας που ορίζονται στο άρθρο 272 παράγραφος 9 πέμπτο εδάφιο της συνθήκης για την ίδρυση της Ευρωπαϊκής Κοινότητας (στο εξής «συνθήκη ΕΚ»). |

4. Οποιαδήποτε τροποποίηση των διατάξεων της παρούσας συμφωνίας απαιτεί τη συγκατάθεση όλων των οργάνων που συμμετέχουν σε αυτήν. Οι τροποποιήσεις στο πολυετές δημοσιονομικό πλαίσιο πρέπει να ακολουθούν τις διαδικασίες που έχουν προβλεφθεί, για τον σκοπό αυτό, στην παρούσα συμφωνία. |

5. Η παρούσα συμφωνία αποτελείται από δυο μέρη: - το μέρος Ι αφορά τον καθορισμό και τις λεπτομέρειες εφαρμογής του πολυετούς δημοσιονομικού πλαισίου[7] 2007-2013 και εφαρμόζεται κατά τη διάρκεια του εν λόγω δημοσιονομικού πλαισίου, - το μέρος II αφορά τη βελτίωση της διοργανικής συνεργασίας κατά τη διαδικασία του προϋπολογισμού. |

6. Η Επιτροπή θα υποβάλλει, κάθε φορά που κρίνει απαραίτητο και εν πάση περιπτώσει ταυτόχρονα με οποιαδήποτε πρόταση για νέο δημοσιονομικό πλαίσιο που υποβάλλεται κατ' εφαρμογή του σημείου 31, έκθεση για την εφαρμογή της παρούσας συμφωνίας συνοδευόμενη, ενδεχομένως, από προτάσεις τροποποιήσεων. |

7. Η παρούσα συμφωνία αρχίζει να ισχύει την 1η Ιανουαρίου 2007. Η παρούσα συμφωνία αντικαθιστά, με ισχύ από την ίδια ημερομηνία: – τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού[8], – Διοργανική συμφωνία της 7ης Νοεμβρίου 2002 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη χρηματοδότηση του Ταμείου Αλληλεγγύης της Ευρωπαϊκής Ένωσης, η οποία συμπληρώνει τη διοργανική συμφωνία της 6ης Μαΐου 1999 για τη δημοσιονομική πειθαρχία και τη βελτίωση της διαδικασίας του προϋπολογισμού[9]. | Τροποποιήσεις: Επικαιροποίηση και απλούστευση. Όπως προτάθηκε ήδη από την Επιτροπή στο έγγραφο COM(2004) 498 τελικό, η συγκέντρωση 'διαφόρων υφιστάμενων συμφωνιών και κοινών δηλώσεων στον τομέα του προϋπολογισμού' αποτελεί επίσης κατευθυντήρια γραμμή των συμπερασμάτων του Ευρωπαϊκού Συμβουλίου (§ 6 των συμπερασμάτων). |

ΜΕΡΟΣ I – ΔΗΜΟΣΙΟΝΟΜΙΚΟ ΠΛΑΙΣΙΟ 2007-2013: ΟΡΙΣΜΟΣ ΚΑΙ ΛΕΠΤΟΜΕΡΕΙΕΣ ΕΦΑΡΜΟΓΗΣ Α. Περιεχόμενο και πεδίο εφαρμογής του δημοσιονομικού πλαισίου 8. Το δημοσιονομικό πλαίσιο 2007-2013 που περιέχεται στο παράρτημα Ι, αποτελεί αναπόσπαστο μέρος της παρούσας συμφωνίας. Είναι το πλαίσιο αναφοράς της διοργανικής δημοσιονομικής πειθαρχίας. |

9. Το δημοσιονομικό πλαίσιο έχει ως στόχο να εξασφαλίσει, μεσοπρόθεσμα, την ομαλή εξέλιξη, ανά μεγάλες κατηγορίες, των δαπανών της Ευρωπαϊκής Ένωσης εντός των ορίων των ιδίων πόρων. |

10. Το δημοσιονομικό πλαίσιο 2007-2013 καθορίζει, για καθένα από τα έτη και για κάθε τομέα ή υποτομέα, τα ποσά δαπανών σε πιστώσεις για αναλήψεις υποχρεώσεων. Καθορίζονται επίσης ετήσια συνολικά ποσά δαπανών σε πιστώσεις για αναλήψεις υποχρεώσεων και σε πιστώσεις για πληρωμές. Όλα αυτά τα ποσά εκφράζονται σε τιμές 2004. Το δημοσιονομικό πλαίσιο δεν λαμβάνει υπόψη τις γραμμές του προϋπολογισμού οι οποίες χρηματοδοτούνται με έσοδα για ειδικό προορισμό κατά την έννοια του άρθρου 18 του δημοσιονομικού κανονισμού της 25ης Ιουνίου 2002 που εφαρμόζεται στο γενικό προϋπολογισμό των Ευρωπαϊκών Κοινοτήτων[10] (εφεξής "δημοσιονομικός κανονισμός"). Οι πληροφορίες που αφορούν πράξεις που δεν περιλαμβάνονται στον γενικό προϋπολογισμό των Ευρωπαϊκών Κοινοτήτων και η προβλέψιμη εξέλιξη των διαφόρων κατηγοριών ιδίων πόρων της Κοινότητας ορίζονται, ενδεικτικά, σε χωριστούς πίνακες. Οι πληροφορίες αυτές ενημερώνονται κάθε χρόνο όταν γίνεται η τεχνική προσαρμογή του δημοσιονομικού πλαισίου. | Τροποποιήσεις: - Γενική επικαιροποίηση - η § 4 της τρέχουσας ΔΟΣ διαγράφεται (κενή): δεν προτείνεται ειδικός τομέας για τις προενταξιακές δαπάνες. - η §3 (§5 στην τρέχουσα ΔΟΣ): Η παράγραφος αυτή αφορά το Ευρωπαϊκό Ταμείο Ανάπτυξης, το οποίο παραμένει εκτός του δημοσιονομικού πλαισίου. - η § 6 της τρέχουσας ΔΟΣ: Διαγραφή της αναφοράς στην γεωργική κατευθυντήρια γραμμή (βλ. ανωτέρω την αιτιολογική έκθεση). - Για τις προσαρμογές που αφορούν ειδικούς τομείς, βλ. κατωτέρω το σημείο 15. |

11. Τα όργανα αναγνωρίζουν ότι καθένα από τα ποσά που καθορίζονται σε απόλυτες τιμές από το δημοσιονομικό πλαίσιο 2007-2013 αντιπροσωπεύει ένα ετήσιο ανώτατο όριο δαπανών για το γενικό προϋπολογισμό των Ευρωπαϊκών Κοινοτήτων. Υπό την επιφύλαξη ενδεχόμενων τροποποιήσεων αυτών των ανώτατων ορίων σύμφωνα με τις διατάξεις που προβλέπονται στην παρούσα συμφωνία, τα όργανα αναλαμβάνουν την υποχρέωση να ασκούν τις αντίστοιχες αρμοδιότητές τους κατά τρόπον ώστε να τηρούν τα διάφορα ετήσια ανώτατα όρια δαπανών κατά τη διάρκεια κάθε διαδικασίας του προϋπολογισμού και κατά την εκτέλεση του προϋπολογισμού του οικείου οικονομικού έτους. | - η § 2 της τρέχουσας ΔΟΣ διαγράφεται (κενή): δεν προτείνεται κανένας ειδικός τομέας για τις προενταξιακές δαπάνες στο δημοσιονομικό πλαίσιο 2007-2013. |

12. Τα δύο σκέλη της αρμόδιας για τον προϋπολογισμό αρχής συμφωνούν ότι θα δεχτούν, κατά τη διάρκεια του δημοσιονομικού πλαισίου 2007-2013, τα ανώτατα ποσοστά αύξησης των μη υποχρεωτικών δαπανών οι οποίες θα προκύψουν από τους προϋπολογισμούς που καταρτίζονται εντός των ανωτάτων ορίων του δημοσιονομικού πλαισίου. Με εξαίρεση τον υποτομέα 1Β «Συνοχή για τη ανάπτυξη και την απασχόληση» του δημοσιονομικού πλαισίου, για τους σκοπούς της χρηστής δημοσιονομικής διαχείρισης, τα όργανα φροντίζουν να αφήνουν, στο μέτρο του δυνατού, κατά τη διαδικασία του προϋπολογισμού και την έγκρισή του, επαρκή διαθέσιμα περιθώρια κάτω από τα ανώτατα όρια των διαφόρων τομέων. 13. Η δημοσιονομική υλοποίηση κάθε πράξης εκδιδόμενης με τη διαδικασία συναπόφασης του Ευρωπαϊκού Κοινοβουλίου και του Συμβουλίου και κάθε πράξης του Συμβουλίου, που υπερβαίνει τις διαθέσιμες στον προϋπολογισμό πιστώσεις ή τα κονδύλια του δημοσιονομικού πλαισίου, όπως προβλέπονται στο σημείο 11, μπορεί να πραγματοποιηθεί μόνον όταν έχει τροποποιηθεί ο προϋπολογισμός και, ενδεχομένως, έχει αναθεωρηθεί κατάλληλα το δημοσιονομικό πλαίσιο, σύμφωνα με τη διαδικασία που προβλέπεται για καθεμιά από τις περιπτώσεις αυτές. | Τροποποιήσεις: - Σημείο 12 § 2: η ειδική φύση του υποτομέα 1Β (Τομέας 2 στο Πρόγραμμα Δράσης 2000), ο ποίος καλύπτει μόνο τις εκ των προτέρων καταλογισθείσες δαπάνες, διατηρείται για την περίοδο 2007-2013. - Σημείο 12 § 3 της τρέχουσας ΔΟΣ διαγράφεται (κενή): η αντίστοιχη διάταξη έχει εισαχθεί στο μέρος II, άρθρο 41. |

14. Για καθένα από τα έτη που καλύπτονται από το δημοσιονομικό πλαίσιο, το σύνολο των αναγκαίων πιστώσεων για πληρωμές, μετά την ετήσια προσαρμογή και λαμβανομένων υπόψη των προσαρμογών και αναθεωρήσεων που έχουν μεσολαβήσει, δεν μπορεί να οδηγήσει σε ποσοστό πρόσκλησης προς καταβολή ιδίων πόρων υψηλότερο από το ανώτατο όριο που ισχύει γι' αυτούς τους ιδίους πόρους. Εφόσον παρίσταται ανάγκη, τα δύο σκέλη της αρμόδιας για τον προϋπολογισμό αρχής αποφασίζουν, σύμφωνα με το σημείο 3 της παρούσας συμφωνίας, για τις αναγκαίες μειώσεις των ανώτατων ορίων του δημοσιονομικού πλαισίου προκειμένου να εξασφαλίσουν την τήρηση του ανώτατου ορίου που καθορίζεται στους ιδίους πόρους. |

Β. Ετήσια προσαρμογή του δημοσιονομικού πλαισίου Τεχνικές προσαρμογές 15. Κάθε χρόνο η Επιτροπή, πριν από τη διαδικασία του προϋπολογισμού του οικονομικού έτους ν+1, προβαίνει στις ακόλουθες τεχνικές προσαρμογές του δημοσιονομικού πλαισίου: α) επαναξιολόγηση, με τις τιμές του έτους ν+1, των ανώτατων ορίων και των ποσών των πιστώσεων για αναλήψεις υποχρεώσεων και των πιστώσεων για πληρωμές, β) υπολογισμός του εναπομένοντος περιθωρίου κάτω από το ανώτατο όριο των ιδίων πόρων. Η Επιτροπή προβαίνει στις εν λόγω τεχνικές προσαρμογές βάσει σταθερού αποπληθωριστή 2% ετησίως. Τα αποτελέσματα των προσαρμογών αυτών καθώς και οι βασικές οικονομικές προβλέψεις ανακοινώνονται στα δύο σκέλη της αρμόδιας για τον προϋπολογισμό αρχής. Καμιά άλλη τεχνική προσαρμογή δεν γίνεται μεταγενέστερα για το συγκεκριμένο έτος, ούτε κατά τη διάρκεια του οικονομικού έτους, ούτε ως εκ των υστέρων διόρθωση κατά τη διάρκεια των επόμενων ετών. 16. Στην τεχνική προσαρμογή για το έτος 2001, εάν αποδειχθεί ότι το σωρευτικό ΑΕγχΠ ενός κράτους μέλους για την περίοδο 2007-2009 παρεκκλίνει πάνω από +/- 5% από το σωρευτικό ΑΕγχΠ που είχε εκτιμηθεί κατά την σύναψη της παρούσας συμφωνίας, η Επιτροπή θα προσαρμόσει τα ποσά που χορηγήθηκαν στο εν λόγω κράτος μέλος βάσει κεφαλαίων για τη στήριξη της συνοχής κατά την περίοδο αυτή. Το συνολικό καθαρό αποτέλεσμα αυτών των προσαρμογών αυτών, θετικό ή αρνητικό, δεν μπορεί να υπερβεί τα 3 δισεκατ. ευρώ. Εάν το καθαρό αποτέλεσμα είναι θετικό, το σύνολο των συμπληρωματικών πόρων περιορίζεται στο επίπεδο της υπο-απορρόφησης σε σχέση με τα ανώτατα όρια του υποτομέα 1Β για την περίοδο 2007-2010. Οι απαιτούμενες προσαρμογές θα κατανεμηθούν σε ισότιμες αναλογίες κατά τη διάρκεια της περιόδου 2011-2013 και τα αντίστοιχα ανώτατα όρια θα τροποποιηθούν ανάλογα. | Παρατηρήσεις και τροποποιήσεις: - § 2: επικαιροποίηση της διαδικασίας τεχνικής προσαρμογής σύμφωνα με τις νέες ονομασίες των γεωργικών και διαρθρωτικών προγραμμάτων. - §2: η εφαρμογή σταθερού αποπληθωριστή 2% επεκτείνεται σε όλους τους τομείς δαπανών. Ο αποπληθωριστής 2% χρησιμοποιείται ήδη για σχεδόν το 80% των δαπανών του προϋπολογισμού (γεωργία, συνοχή και μελλοντικό Ευρωπαϊκό Ταμείο Αλιείας). Επίσης, κατά τη διάρκεια των διαπραγματεύσεων για το δημοσιονομικό πλαίσιο 2007-2013, η Επιτροπή χρησιμοποίησε συστηματικά απλουστευμένο ετήσιο αποπληθωριστή 2% για την μετατροπή σε τιμές 2004 όλων των χρηματοδοτικών κονδυλίων των νέων νομικών βάσεων που καθορίστηκαν σε τρέχουσες τιμές. Η εφαρμογή ενιαίου αποπληθωριστή 2% θα απλουστεύσει την ετήσια τεχνική προσαρμογή και θα αυξήσει την προβλεψιμότητα των ανώτατων ορίων δαπανών σε τρέχουσες τιμές. - § 2. Η δυνατότητα αναθεώρησης της βάσης για την τιμαριθμική αναπροσαρμογή καταργείται. - Νέο σημείο 16: ενσωματώνει τον ενδεχόμενο αντίκτυπο της ειδικής διάταξης που συμφωνήθηκε στα συμπεράσματα του Ευρωπαϊκού Συμβουλίου (§ 42). |

Προσαρμογές που συνδέονται με τους όρους εκτέλεσης 17. Παράλληλα με την ανακοίνωση της τεχνικής προσαρμογής του δημοσιονομικού πλαισίου, η Επιτροπή υποβάλλει, στα δύο σκέλη της αρμόδιας για τον προϋπολογισμό αρχής, την πρόταση προσαρμογής του συνολικού ποσού των πιστώσεων για πληρωμές που κρίνει απαραίτητες, λαμβανομένων υπόψη των όρων εκτέλεσης, για την εξασφάλιση ομαλής εξέλιξης σε σχέση με τις πιστώσεις για αναλήψεις υποχρεώσεων. | Τροποποιήσεις: - Σημείο 17 της τρέχουσας ΔΟΣ διαγράφεται (κενή): Αντί του σημείου αυτού προτείνεται δήλωση (επισυνάπτεται στο τέλος του παρόντος εγγράφου). |

Επικαιροποίηση των προβλέψεων για τις πιστώσεις πληρωμών μετά το 2013 18. Το 2010, η Επιτροπή θα επικαιροποιήσει τις προβλέψεις για τις πιστώσεις πληρωμών μετά το 2013. Αυτή η επικαιροποίηση θα λάβει υπόψη την πραγματική εκτέλεση των πιστώσεων του προϋπολογισμού για αναλήψεις υποχρεώσεων και των πιστώσεων για πληρωμές καθώς και τις προβλέψεις εκτέλεσης. Επίσης θα λάβει υπόψη τους κανόνες που έχουν οριστεί προκειμένου να εξασφαλιστεί ότι οι πιστώσεις πληρωμών εξελίσσονται ομαλά σε σύγκριση με τις πιστώσεις αναλήψεως υποχρεώσεων και με τις προβλέψεις που αφορούν το Ακαθάριστο Εθνικό Εισόδημα (ΑΕΕ) της Ευρωπαϊκής Ένωσης. |

Προσαρμογές που συνδέοντα με τα υπερβολικά δημόσια ελλείμματα 19. Αν η διαδικασία υπερβολικού δημόσιου ελλείμματος οδηγεί σε αναστολή των δημοσιονομικών δεσμεύσεων που αφορούν το Ταμείο Συνοχής, το Συμβούλιο μπορεί να αποφασίσει, ταυτόχρονα με την άρση της εν λόγω αναστολής, τη μεταφορά των ανασταλεισών δεσμεύσεων στα επόμενα οικονομικά έτη. Οι ανασταλείσες δεσμεύσεις του έτους ν δεν μπορούν να επανεγγραφούν στον προϋπολογισμό πέραν από το οικονομικό έτος ν+1. Το Συμβούλιο αποφασίζει βάσει πρότασης της Επιτροπής και σύμφωνα με τις κατάλληλες διατάξεις του βασικού κανονισμού. | Νέο σημείο 19 συνδεόμενο με την πρόταση νέου κανονισμού για το Ταμείο Συνοχής και τη διαδικασία υπερβολικού ελλείμματος, και ιδίως τις κυρώσεις που αφορούν τις πιστώσεις για αναλήψεις υποχρεώσεων του Ταμείου Συνοχής. |

20. Το Ευρωπαϊκό Κοινοβούλιο και το Συμβούλιο αποφασίζουν επί των προτάσεων αυτών, πριν από την 1η Μαΐου του έτους ν, σύμφωνα με το σημείο 3 της παρούσας συμφωνίας. |

Γ. Επανεξέταση του δημοσιονομικού πλαισίου 21. Την περίοδο 2008/2009, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο επανεξέταση ευρείας κλίμακας, με τη μορφή Λευκού Βιβλίου, που να καλύπτει όλες τις πλευρές των δαπανών και των πόρων της ΕΕ, με σκοπό να εξασφαλιστεί ότι ο προϋπολογισμός διαθέτει τα κατάλληλα εφόδια για να ανταποκριθεί στις προκλήσεις του μέλλοντος. | Νέα διάταξη: Την περίοδο 2008/9, προβλέπεται γενική αναθεώρηση των δαπανών και των εσόδων της ΕΕ όπως συμφωνήθηκε στα συμπεράσματα του Ευρωπαϊκού Συμβουλίου (§ 80). |

Δ. Αναθεώρηση τoυ δημoσιovoμικoύ πλαισίoυ 22. Ανεξάρτητα από την τακτική προσαρμογή είτε σε τεχνικό επίπεδο είτε σε επίπεδο όρων εκτέλεσης, το δημοσιονομικό πλαίσιο μπορεί να αναθεωρηθεί, μετά από πρόταση της Επιτροπής, για να αντιμετωπισθούν καταστάσεις που δεν είχαν προβλεφθεί αρχικά, τηρουμένου του ανώτατου ορίου των ιδίων πόρων. |

23. Κατά γενικό κανόνα, μια τέτοια πρόταση αναθεώρησης πρέπει να υποβάλλεται και να εγκρίνεται πριν από την έναρξη της διαδικασίας του προϋπολογισμού για το οικονομικό έτος ή το πρώτο από τα οικονομικά έτη τα οποία αφορά η αναθεώρηση αυτή. Η αναθεώρηση του δημοσιονομικού πλαισίου μέχρι ποσοστού 0,03 % του ΑΕΕ της Κοινότητας εντός του περιθωρίου για απρόβλεπτα εγκρίνεται με κοινή απόφαση των δύο σκελών της αρμόδιας για τον προϋπολογισμό αρχής που αποφασίζουν σύμφωνα με το σημείο 3. Οποιαδήποτε αναθεώρηση του δημοσιονομικού πλαισίου πέραν του 0,03 % του ΑΕΕ της Κοινότητας εντός του περιθωρίου για απρόβλεπτα εγκρίνεται με κοινή απόφαση των δύο σκελών της αρμόδιας για τον προϋπολογισμό αρχής, από τα οποία το Συμβούλιο αποφασίζει ομόφωνα. | Επικαιροποίηση: το Ακαθάριστο Εθνικό Προϊόν (ΑΕΠ) αντικαταστάθηκε από το Ακαθάριστο Εθνικό Εισόδημα (ΑΕΕ) από την έναρξη ισχύος της νέας απόφασης για το σύστημα των ιδίων πόρων (ΕΕ L 253/42 της 7.10.2000). |

24. Με την επιφύλαξη του σημείου 41, τα όργανα εξετάζουν τις δυνατότητες επαναδιάθεσης των δαπανών μεταξύ των προγραμμάτων που περιλαμβάνονται στον τομέα τον οποίο αφορά η αναθεώρηση, με βάση, ιδίως, την αναμενόμενη υποαπορρόφηση των πιστώσεων. Ο επιδιωκόμενος στόχος θα πρέπει να είναι η αποδέσμευση, τηρουμένου του ανώτατου ορίου του σχετικού τομέα, ενός σημαντικού ποσού, σε απόλυτες τιμές και σε ποσοστό της προβλεπόμενης νέας δαπάνης. Τα όργανα εξετάζουν τις δυνατότητες αντιστάθμισης της αύξησης του ανώτατου ορίου ενός τομέα με τη μείωση του ανώτατου ορίου ενός άλλου τομέα. Η αναθεώρηση του δημοσιονομικού πλαισίου ως προς τις υποχρεωτικές δαπάνες δεν μπορεί να οδηγεί σε μείωση του διαθέσιμου ποσού για τις μη υποχρεωτικές δαπάνες. Κάθε αναθεώρηση πρέπει να εξασφαλίζει τη διατήρηση ομαλής σχέσης μεταξύ αναλήψεων υποχρεώσεων και πληρωμών. | Επικαιροποίηση: - η § 3 της τρέχουσας ΔΟΣ διαγράφεται (κενή): δεν προτείνεται κανένας χωριστός τομέας για τις προενταξιακές δαπάνες στο δημοσιονομικό πλαίσιο 2007-2013. |

Ε. Συνέπειες της έλλειψης κοινής απόφασης σχετικά με την προσαρμογή ή την αναθεώρηση του δημοσιονομικού πλαισίου 25. Ελλείψει κοινής απόφασης του Ευρωπαϊκού Κοινοβουλίου και του Συμβουλίου σχετικά με οποιαδήποτε προσαρμογή ή αναθεώρηση του δημοσιονομικού πλαισίου που προτείνεται από την Επιτροπή, τα ποσά που έχουν καθοριστεί προηγουμένως μετά την ετήσια τεχνική προσαρμογή εξακολουθούν να ισχύουν, ως ανώτατα όρια δαπανών, για το σχετικό οικονομικό έτος. |

ΣΤ. Αποθεματικό Έκτακτης Βοήθειας 26. Το αποθεματικό έκτακτης βοήθειας περιλαμβάνεται στον τομέα 4 «η ΕΕ ως παγκόσμιος εταίρος» του δημοσιονομικού πλαισίου. Το αποθεματικό αυτό εγγράφεται στον γενικό προϋπολογισμό των Ευρωπαϊκών Κοινοτήτων ως πρόβλεψη. Το αποθεματικό έκτακτης βοήθειας έχει ως στόχο να επιτρέπει την ταχεία αντιμετώπιση συγκεκριμένων αναγκών βοήθειας σε τρίτες χώρες, λόγω γεγονότων που δεν ήταν δυνατόν να προβλεφθούν κατά την κατάρτιση του προϋπολογισμού, κατά προτεραιότητα για δράσεις ανθρωπιστικού χαρακτήρα, αλλά και για την πολιτική διαχείριση κρίσεων και για λόγους προστασίας, εφόσον το απαιτούν οι περιστάσεις. Το ετήσιο ποσό του καθορίζεται σε 221 εκατ. ευρώ σε σταθερές τιμές για όλη τη διάρκεια του δημοσιονομικού πλαισίου. Όταν κρίνει ότι είναι ανάγκη να χρησιμοποιηθεί το αποθεματικό αυτό, η Επιτροπή υποβάλλει, στα δύο σκέλη της αρμόδιας για τον προϋπολογισμό αρχής, πρόταση μεταφοράς από το αποθεματικό στις αντίστοιχες γραμμές του προϋπολογισμού. Πριν από οποιαδήποτε πρόταση της Επιτροπής για τη μεταφορά πιστώσεων από το αποθεματικό έκτακτης βοήθειας πρέπει, ωστόσο, να εξετάζονται οι δυνατότητες επαναδιάθεσης των πιστώσεων. Ταυτόχρονα με την πρόταση μεταφοράς, η Επιτροπή αρχίζει διαδικασία τριμερών συσκέψεων, ενδεχομένως με απλουστευμένη μορφή, προκειμένου να επιτύχει τη συμφωνία των δύο σκελών της αρμόδιας για τον προϋπολογισμό αρχής σχετικά με την ανάγκη να χρησιμοποιηθεί το αποθεματικό και με το απαιτούμενο ποσό. Οι μεταφορές πιστώσεων πραγματοποιούνται σύμφωνα με το άρθρο 26 του δημοσιονομικού κανονισμού[11]. | Τροποποιήσεις και απλούστευση: - η § 1 της τρέχουσας ΔΟΣ: κενή. Το νομισματικό αποθεματικό προβλεπόταν μόνο μέχρι το 2002. - η § 1(β) της τρέχουσας ΔΟΣ: διαγραφή της αναφοράς στο αποθεματικό για εγγύηση δανείων προς τις τρίτες χώρες. Η Επιτροπή θα προτείνει νέο μηχανισμό σύμφωνα με τον οποίο οι αναγκαίες πιστώσεις για την τροφοδότηση του ταμείου εγγυήσεων θα εγγραφούν στον προϋπολογισμό χωρίς ειδική πρόβλεψη για την σχετική πρόσκληση καταβολής πόρων. - §1: το αποθεματικό επείγουσας βοήθειας παραμένει στο εξής το μόνο αποθεματικό και εγγράφεται στο τομέα 4. Το πεδίο εφαρμογής του διευρύνεται στην πολιτική διαχείριση κρίσεων και το ποσό του προσαρμόζεται σε τιμές του 2004 (όλα τα ποσά του προτεινόμενου δημοσιονομικού πλαισίου εκφράζονται σε σταθερές τιμές (τιμές 2004). - η § 2-5 της τρέχουσας ΔΟΣ: η διαδικασία κινητοποίησης του αποθεματικού αναπροσαρμόζεται προκειμένου να ληφθεί υπόψη ο νέος δημοσιονομικός κανονισμός. Εφόσον είναι αναγκαίο, οι ενδεχόμενες πρόσθετες ανάγκες για τη χρησιμοποίηση αυτού του αποθεματικού θα μπορούσαν να καλυφθούν είτε με μεταφορές πιστώσεων από άλλες επιχειρησιακές γραμμές του προϋπολογισμού είτε με διορθωτικό προϋπολογισμό για τη χρησιμοποίηση του διαθέσιμου περιθωρίου. |

Ζ. Ταμείο Αλληλεγγύης της Ευρωπαϊκής Ένωσης 27. Στόχος του Ταμείου Αλληλεγγύης της Ευρωπαϊκής Ένωσης είναι η ταχεία χρηματοδοτική ενίσχυση σε περίπτωση σοβαρών καταστροφών που συμβαίνουν στο έδαφος κράτους μέλους ή υποψήφιας χώρας, όπως ορίζεται στην οικεία βασική πράξη. Το ετήσιο ανώτατο όριο των διαθέσιμων πιστώσεων για το Ταμείο Αλληλεγγύης ανέρχεται σε 1 δισεκατ. ευρώ. Την 1η Οκτωβρίου κάθε έτους, πρέπει να παραμένει διαθέσιμο τουλάχιστον το ένα τέταρτο του ετήσιου ποσού για την κάλυψη των αναγκών που προκύπτουν μέχρι το τέλος του έτους. Το μέρος του ετήσιου ποσού που δεν είναι εγγεγραμμένο στον προϋπολογισμό δεν μπορεί να μεταφερθεί στα επόμενα έτη. Σε εξαιρετικές περιπτώσεις και εάν οι υπόλοιποι δημοσιονομικοί πόροι που διατίθενται στο Ταμείο το έτος που πραγματοποιήθηκε η καταστροφή, όπως ορίζεται στη σχετική βασική πράξη, δεν επαρκούν για να καλύψουν το ποσό της ενίσχυσης που θεωρείται αναγκαία από την αρμόδια για τον προϋπολογισμό αρχή, η Επιτροπή μπορεί να προτείνει να χρηματοδοτηθεί η διαφορά από τις πιστώσεις του Ταμείου του επόμενου έτους. Το ετήσιο ποσό του Ταμείου που πρέπει να εγγράφεται στον προϋπολογισμό κάθε έτους δεν μπορεί σε καμία περίπτωση να υπερβεί το 1 δισεκατ. ευρώ. Όταν πληρούνται οι προϋποθέσεις κινητοποίησης του Ταμείου Αλληλεγγύης όπως αυτές ορίζονται στην σχετική βασική πράξη, η Επιτροπή υποβάλλει πρόταση για τη χρησιμοποίησή του. Όταν υπάρχουν δυνατότητες επαναδιάθεσης των πιστώσεων στο πλαίσιο του τομέα για τον οποίο απαιτούνται πρόσθετες δαπάνες, η Επιτροπή το λαμβάνει υπόψη όταν υποβάλλει την απαιτούμενη πρόταση, σύμφωνα με τον ισχύοντα δημοσιονομικό κανονισμό, με τη βοήθεια του κατάλληλου δημοσιονομικού μέσου. Η απόφαση χρησιμοποίησης του μέσου αλληλεγγύης λαμβάνεται από κοινού από τα δύο σκέλη της αρμόδιας για τον προϋπολογισμό αρχής σύμφωνα με το σημείο 3. Οι αντίστοιχες πιστώσεις αναλήψεως υποχρεώσεων πρέπει να καταχωρούνται στον προϋπολογισμό πάνω από τα όρια των σχετικών τομέων στο δημοσιονομικό πλαίσιο όπως ορίζεται στο παράρτημα Ι. Ταυτόχρονα με την πρόταση απόφασης για την προσφυγή στο Ταμείο Αλληλεγγύης, η Επιτροπή κινεί διαδικασία τριμερών συσκέψεων, ενδεχομένως με απλουστευμένη μορφή, προκειμένου να επιτύχει τη συμφωνία των δύο σκελών της αρμόδιας για τον προϋπολογισμό αρχής σχετικά με την ανάγκη προσφυγής στο Ταμείο Αλληλεγγύης και σχετικά με το απαιτούμενο ποσό. | Νέο σημείο: Το σημείο 27 ενσωματώνει την τρέχουσα ΔΟΣ της 7ης Νοεμβρίου 2002 σχετικά με το Ταμείο Αλληλεγγύης της Ευρωπαϊκής Ένωσης (ΤΑΕΕ). Το ΤΑΕΕ παραμένει εκτός του δημοσιονομικού πλαισίου και διατηρεί τα ίδια χαρακτηριστικά όσον αφορά το μέγιστο ετήσιο ποσό (1 δισεκατ. ευρώ), τη διαδικασία τριμερών συσκέψεων, την κοινή έγκριση από την αρμόδια για τον προϋπολογισμό αρχή πρότασης της Επιτροπής, τη μη δυνατότητα μεταφοράς τμημάτων του Ταμείου που δεν είναι εγγεγραμμένα στον προϋπολογισμό. |

Η. Μέσο ευελιξίας 28. Τα μέσο ευελιξίας, το ετήσιο ανώτατο όριο του οποίου ανέρχεται σε 700 εκατ. ευρώ, προορίζεται να καταστήσει δυνατή τη χρηματοδότηση για ένα δεδομένο οικονομικό έτος και μέχρι το προαναφερθέν ποσό, σαφώς προσδιορισμένων δαπανών οι οποίες έχουν έκτακτο ή/και πολυετή χαρακτήρα και δεν μπορούν να χρηματοδοτηθούν στο πλαίσιο των διαθέσιμων ανωτάτων ορίων ενός ή περισσότερων από τους άλλους τομείς. Η Επιτροπή θα υποβάλει πρόταση για τη χρησιμοποίηση του μέσου ευελιξίας αφού εξετάσει όλες τις δυνατότητες επαναδιάθεσης των πιστώσεων στο πλαίσιο του τομέα στον οποίο αναφέρονται οι πρόσθετες δαπάνες. Η πρόταση μπορεί να υποβληθεί για ένα δεδομένο οικονομικό έτος κατά τη διάρκεια της διαδικασίας του προϋπολογισμού. Η πρόταση της Επιτροπής θα περιληφθεί στο προσχέδιο προϋπολογισμού ή θα συνοδεύεται, σύμφωνα με το δημοσιονομικό κανονισμό, από το κατάλληλο δημοσιονομικό μέσο. Η απόφαση χρησιμοποίησης του μέσου ευελιξίας θα λαμβάνεται από κοινού από τα δύο σκέλη της αρμόδιας για τον προϋπολογισμό αρχής σύμφωνα με το σημείο 3. Η συμφωνία αυτή συνάπτεται στο πλαίσιο της διαδικασίας συνεννόησης που προβλέπεται στο μέρος ΙΙ, τμήμα Α και παράρτημα ΙΙ της παρούσας συμφωνίας. | Τροποποίηση και απλούστευση: Το υφιστάμενο μέσο ευελιξίας αποκαταστάθηκε και η ευελιξία επαναδιάθεσης αποσύρθηκε. Το ετήσιο ποσό του μέσου ευελιξίας αυξήθηκε κατά 700 εκατ. ευρώ ετησίως και το πεδίο εφαρμογής του επεκτάθηκε, ώστε να καλύψει τη δυνατότητα χρηματοδότησης αιτιολογημένων αναγκών πέραν του ενός οικονομικού έτους. Οι αλλαγές αυτές θα εξασφαλίσουν επαρκή ευελιξία με την πρόβλεψη χαμηλότερων ανώτατων ορίων για τις υποχρεώσεις που αναλαμβάνονται σχετικά με την αρχική πρόταση της Επιτροπής και με την απλούστευση της χρησιμοποίησης του μέσου. |

Θ. Ευρωπαϊκό ταμείο για την εξισορρόπηση της παγκοσμιοποίησης 29. Στόχος του ευρωπαϊκού ταμείου για την εξισορρόπηση της παγκοσμιοποίησης είναι η παροχή συμπληρωματικής στήριξης στους εργαζόμενους που πλήττονται από τις συνέπειες των μεγάλων διαρθρωτικών αλλαγών στις παγκόσμιες εμπορικές πρακτικές, ώστε να βοηθήσει την επανένταξή τους στην αγορά εργασίας. Το Ταμείο δεν μπορεί να υπερβεί το μέγιστο ετήσιο ποσό των 500 εκατ. ευρώ, το οποίο μπορεί να προέλθει από τα περιθώρια που υπάρχουν κάτω από το συνολικό ανώτατο όριο δαπανών του προηγούμενου έτους ή/και από τις πιστώσεις ανάληψης υποχρεώσεων που αποδεσμεύθηκαν κατά τη διάρκεια των δυο προηγούμενων ετών. Όταν πληρούνται οι προϋποθέσεις κινητοποίησης του ευρωπαϊκού ταμείου για την εξισορρόπηση της παγκοσμιοποίησης, όπως αυτές ορίζονται στην σχετική βασική πράξη, η Επιτροπή υποβάλλει πρόταση για τη χρησιμοποίησή του. Η απόφαση χρησιμοποίησης του ευρωπαϊκού ταμείου για την εξισορρόπηση της παγκοσμιοποίησης λαμβάνεται από κοινού από τα δύο σκέλη της αρμόδιας για τον προϋπολογισμό αρχής σύμφωνα με το σημείο 3. Παράλληλα με την υποβολή της πρότασης για μεταφορά πιστώσεων ή για απόφαση χρησιμοποίησης του ταμείου, η Επιτροπή κινεί διαδικασία τριμερών συσκέψεων, ενδεχομένως με απλουστευμένη μορφή, προκειμένου να επιτύχει τη συμφωνία των δύο σκελών της αρμόδιας για τον προϋπολογισμό αρχής σχετικά με την ανάγκη να χρησιμοποιηθεί το ταμείο και σχετικά με το απαιτούμενο ποσό. Οι αντίστοιχες πιστώσεις αναλήψεως υποχρεώσεων πρέπει να καταχωρούνται στον σχετικό τομέα του προϋπολογισμού, εάν απαιτείται, πάνω από τα όρια του σχετικού ποσού που ορίζεται στο παράρτημα Ι. | Νέα διάταξη. |

Ι. Προσαρμογή του δημοσιονομικού πλαισίου σε σχέση με τη διεύρυνση 30. Σε περίπτωση διεύρυνσης της Ένωσης με την προσχώρηση νέων κρατών μελών κατά την περίοδο που καλύπτεται από το παρόν δημοσιονομικό πλαίσιο, το Ευρωπαϊκό Κοινοβούλιο και το Συμβούλιο, που αποφαίνονται μετά από πρόταση της Επιτροπής και σύμφωνα με το σημείο 3, θα προσαρμόσουν από κοινού το δημοσιονομικό πλαίσιο, ώστε να ληφθούν υπόψη οι ανάγκες δαπανών που θα προκύψουν από τα αποτελέσματα των διαπραγματεύσεων προσχώρησης. | η § 2 της τρέχουσας ΔΟΣ διαγράφεται (κενή): δεν προβλέπεται ειδικός πίνακας που να περιλαμβάνει πρόσθετες ανάγκες χρηματοδότησης για την περίπτωση διεύρυνσης κατά τη διάρκεια του δημοσιονομικού πλαισίου 2007-2013. |

Κ. Διάρκεια του δημοσιονομικού πλαισίου και συνέπειες της έλλειψης δημοσιονομικού πλαισίου 31. Η Επιτροπή θα υποβάλει, μέχρι την 1η Ιουλίου 2011, προτάσεις για νέο μεσοπρόθεσμο δημοσιονομικό πλαίσιο, λαμβάνοντας υπόψη την επανεξέταση που αναφέρεται στο σημείο 21. Ελλείψει συμφωνίας των δύο σκελών της αρμόδιας για τον προϋπολογισμό αρχής για το νέο δημοσιονομικό πλαίσιο, και εκτός ρητής καταγγελίας του δημοσιονομικού πλαισίου από ένα από τα μέρη της παρούσας συμφωνίας, τα ανώτατα όρια για το τελευταίο έτος που καλύπτεται από το υφιστάμενο δημοσιονομικό πλαίσιο θα προσαρμόζονται, σύμφωνα με το σημείο 15, ώστε τα ανώτατα όριά τους για το 2013 να διατηρηθούν σε σταθερές τιμές. Σε περίπτωση που θα πραγματοποιηθεί διεύρυνση της Ευρωπαϊκής Ένωσης μετά το 2013, και εφόσον κριθεί αναγκαίο, το επεκταθέν δημοσιονομικό πλαίσιο θα προσαρμοστεί για να λάβει υπόψη τα αποτελέσματα των διαπραγματεύσεων προσχώρησης. | Τροποποίηση: Η διάταξη αυτή έχει ως σκοπό να άρει τις τρέχουσες αμφιβολίες σχετικά με τη συνοχή μεταξύ του δημοσιονομικού πλαισίου και των συνθηκών προσχώρησης, με γνώμονα την εμπειρία της τελευταίας διεύρυνσης. Σε περίπτωση που δεν συμφωνηθεί δημοσιονομικό πλαίσιο, πρέπει να είναι δυνατή η προσαρμογή των επεκταθέντων ανώτατων ορίων ενόψει νέας διεύρυνσης. |

ΜΕΡΟΣ II ΒΕΛΤΙΩΣΗ ΤΗΣ ΔΙΟΡΓΑΝΙΚΗΣ ΣΥΝΕΡΓΑΣΙΑΣ ΚΑΤΑ ΤΗ ΔΙΑΡΚΕΙΑ ΤΗΣ ΔΙΑΔΙΚΑΣΙΑΣ ΤΟΥ ΠΡΟΫΠΟΛΟΓΙΣΜΟΥ Α. Η διαδικασία διοργανικής συνεργασίας 32. Τα όργανα αποφασίζουν να θεσπίσουν διαδικασία διοργανικής συνεργασίας για τα θέματα προϋπολογισμού. Οι λεπτομέρειες για τη συνεργασία αυτή περιλαμβάνονται στο παράρτημα II που αποτελεί αναπόσπαστο μέρος της παρούσας συμφωνίας. |

Β. Κατάρτιση του προϋπολογισμού 33. Η Επιτροπή υποβάλλει κάθε χρόνο, προσχέδιο προϋπολογισμού το οποίο αντιστοιχεί προς τις πραγματικές ανάγκες χρηματοδότησης της Κοινότητας. Το προσχέδιο αυτό λαμβάνει υπόψη: – ακριβείς προβλέψεις για τα διαρθρωτικά ταμεία οι οποίες παρέχονται από τα κράτη μέλη, – τη δυνατότητα εκτέλεσης των πιστώσεων, επιδιώκοντας την εξασφάλιση αυστηρού συσχετισμού μεταξύ πιστώσεων για αναλήψεις υποχρεώσεων και πιστώσεων για πληρωμές, - τις δυνατότητες ανάληψης νέων πολιτικών μέσω πιλοτικών σχεδίων ή/και νέων προπαρασκευαστικών ενεργειών ή με τη συνέχιση πολυετών ενεργειών που πλησιάζουν στο τέλος τους, αφού προηγουμένως εκτιμήσει τις προϋποθέσεις για την επίτευξη βασικής πράξης κατά την έννοια του άρθρου 49 του δημοσιονομικού κανονισμού (ορισμός βασικής πράξης, ανάγκη βασικής πράξης για την εκτέλεση και εξαιρέσεις), - την ανάγκη να εξασφαλισθεί ότι οποιαδήποτε αύξηση των δαπανών σε σχέση με το προηγούμενο οικονομικό έτος θα είναι σύμφωνη με τις επιταγές της δημοσιονομικής πειθαρχίας. Το προσχέδιο προϋπολογισμού θα συνοδεύεται από δελτία δραστηριότητας τα οποία περιλαμβάνουν τις πληροφορίες που απαιτούνται από τα άρθρα 27 παράγραφος 3 και 33 παράγραφος 2 σημείο δ) του δημοσιονομικού κανονισμού (στόχοι, δείκτες και πληροφορίες αξιολόγησης). | Προσθήκες: - §1: νέα παύλα που υπενθυμίζει ότι είναι σημαντικό να υπάρχουν ακριβείς προβλέψεις για την εξέλιξη των πιστώσεων πληρωμών όσον αφορά τα διαρθρωτικά ταμεία. Οι προβλέψεις αυτές παρέχονται από τα κράτη μέλη. - Νέα παράγραφος 2 για να ληφθούν υπόψη τα δελτία δραστηριότητας που συγκεντρώνουν τις πληροφορίες που προβλέπονται στον δημοσιονομικό κανονισμό. |

34. Τα όργανα φροντίζουν να αποφεύγουν, στο μέτρο του δυνατού, την εγγραφή στον προϋπολογισμό γραμμών που αφορούν επιχειρησιακές δαπάνες τα ποσά των οποίων είναι ασήμαντα. Τα δυο σκέλη της αρμόδιας για τον προϋπολογισμό αρχής αναλαμβάνουν επίσης τη δέσμευση να λαμβάνουν υπόψη την αξιολόγηση των δυνατοτήτων εκτέλεσης του προϋπολογισμού, την οποία περιλαμβάνει η Επιτροπή στα προσχέδιά της, καθώς και στο πλαίσιο της εκτέλεσης του τρέχοντος προϋπολογισμού. Πριν από τη δεύτερη ανάγνωση του Συμβουλίου, η Επιτροπή στέλλει επιστολή στον πρόεδρο της επιτροπής προϋπολογισμών του Ευρωπαϊκού Κοινοβουλίου, με αντίγραφο στο άλλο σκέλος της αρμόδιας για τον προϋπολογισμό αρχής, η οποία περιλαμβάνει τις παρατηρήσεις της σχετικά με τη δυνατότητα εκτέλεσης των τροπολογιών στο σχέδιο προϋπολογισμού που ενέκρινε το Ευρωπαϊκό Κοινοβούλιο κατά την πρώτη ανάγνωσή του. Τα δύο σκέλη της αρμόδιας για τον προϋπολογισμό αρχής λαμβάνουν υπόψη τους τις παρατηρήσεις αυτές στο πλαίσιο της διαδικασίας συνεννοήσεων που προβλέπεται στο παράρτημα ΙΙ. Με στόχο τη χρηστή δημοσιονομική διαχείριση και λόγω των επιπτώσεων που έχουν οι σημαντικές μεταβολές της ονοματολογίας του προϋπολογισμού, ως προς τους τίτλους και τα κεφάλαια, στις ευθύνες αναφοράς των υπηρεσιών της Επιτροπής όσον αφορά τη διαχείριση, τα δύο σκέλη της αρμόδιας για τον προϋπολογισμό αρχής δεσμεύονται να εξετάζουν κατά τη διάρκεια της διαδικασίας συνεννόησης κάθε σημαντική αλλαγή μαζί με την Επιτροπή. | Προσθήκες: - Η νέα § 2 αποβλέπει στην επίσημη διατύπωση της πρακτικής που χρησιμοποιείται ήδη. - Η νέα § 3 συνδέεται με την προηγούμενη και υπογραμμίζει το συσχετισμό μεταξύ χρηστής δημοσιονομικής διαχείρισης και εξασφάλισης εξασφάλιση ενός ορισμένου βαθμού σταθερότητας στην ονοματολογία του προϋπολογισμού. |

Γ. Κατάταξη των δαπανών 35. Τα όργανα θεωρούν ότι υποχρεωτικές δαπάνες είναι οι δαπάνες τις οποίες η αρμόδια για τον προϋπολογισμό αρχή είναι υποχρεωμένη να εγγράψει στον προϋπολογισμό δυνάμει νομικής δέσμευσης που αναλαμβάνεται βάσει των συνθηκών ή πράξεων που εκδίδονται δυνάμει αυτών. |

36. Το προσχέδιο προϋπολογισμού περιλαμβάνει πρόταση κατάταξης για τις νέες γραμμές του προϋπολογισμού και για αυτές των οποίων η νομική βάση μεταβλήθηκε. Αν η προτεινόμενη κατάταξη στο προσχέδιο του προϋπολογισμού δεν γίνει δεκτή, το Ευρωπαϊκό Κοινοβούλιο και το Συμβούλιο θα εξετάσουν την κατάταξη της αντίστοιχης γραμμής του προϋπολογισμού, στηριζόμενα στο παράρτημα ΙΙΙ το οποίο αποτελεί αναπόσπαστο μέρος της παρούσας συμφωνίας. Επιδιώκεται η επίτευξη συμφωνίας στο πλαίσιο της διαδικασίας συνεννόησης που προβλέπεται στο παράρτημα II. |

Δ. Το ανώτατο ποσοστό αύξησης των μη υποχρεωτικών δαπανών ελλείψει δημοσιονομικού πλαισίου 37. Με την επιφύλαξη της πρώτης παραγράφου του σημείου 12, τα όργανα συμφωνούν σχετικά με τις ακόλουθες διατάξεις: α) Το αυτόνομο "περιθώριο ελιγμού" του Ευρωπαϊκού Κοινοβουλίου, όπως ορίζεται στο άρθρο 272 παράγραφος 9 τέταρτο εδάφιο της συνθήκης ΕΚ, του οποίου το ποσό αντιστοιχεί στο ήμισυ του ανώτατου ποσοστού, εφαρμόζεται στο σχέδιο του προϋπολογισμού, όπως καταρτίζεται από το Συμβούλιο στην πρώτη ανάγνωση, λαμβανομένων υπόψη ενδεχομένων διορθωτικών επιστολών στο εν λόγω σχέδιο. Η τήρηση του ανώτατου ποσοστού επιβάλλεται στον ετήσιο προϋπολογισμό, καθώς επίσης και στον (στους) συμπληρωματικό(-ούς) ή/και διορθωτικό(-ούς) προϋπολογισμό(-ούς). Υπό την επιφύλαξη του καθορισμού νέου ποσοστού, το τμήμα του ανώτατου ποσού που ενδεχομένως δεν χρησιμοποιήθηκε παραμένει διαθέσιμο για ενδεχόμενη χρησιμοποίηση στο πλαίσιο της εξέτασης ενός διορθωτικού ή/και συμπληρωματικού σχεδίου προϋπολογισμού. β) Με την επιφύλαξη της παραγράφου α), αν κατά τη διαδικασία του προϋπολογισμού θεωρηθεί ότι για την ολοκλήρωσή της είναι απαραίτητος, για την αύξηση των μη υποχρεωτικών δαπανών, ο καθορισμός, με κοινή συμφωνία, νέου ποσού για τις πιστώσεις πληρωμών ή/και ενός ποσού για πιστώσεις ανάληψης υποχρεώσεων - το δεύτερο αυτό ποσό μπορεί να είναι διαφορετικού επιπέδου από το πρώτο - τα όργανα προσπαθούν να επιτύχουν συμφωνία μεταξύ των δύο σκελών της αρμόδιας για τον προϋπολογισμό αρχής κατά τη διαδικασία συνεννόησης που προβλέπεται στο παράρτημα II. |

Ε. Η εγγραφή δημοσιονομικών διατάξεων στις νομοθετικές πράξεις 38. Οι νομοθετικές πράξεις που αφορούν τα πολυετή προγράμματα τα οποία θεσπίζονται με τη διαδικασία συναπόφασης περιλαμβάνουν διάταξη στην οποία ο νομοθέτης καθορίζει το χρηματοδοτικό σύνολο του προγράμματος. Το ποσόν αυτό αποτελεί, για την αρμόδια για τον προϋπολογισμό αρχή, προνομιακή αναφορά κατά την ετήσια διαδικασία του προϋπολογισμού. Η αρμόδια για τον προϋπολογισμό αρχή και η Επιτροπή, όταν υποβάλει το προσχέδιο προϋπολογισμού (ΠΣΠ) της, αναλαμβάνουν τη δέσμευση να μην αποκλίνουν από το ποσό αυτό κατά ποσοστό μεγαλύτερο του 10%, με εξαίρεση νέες αντικειμενικές και διαρκείς περιστάσεις οι οποίες αποτελούν το αντικείμενο ρητής και σαφούς αιτιολόγησης, στην οποία θα λαμβάνονται υπόψη τα αποτελέσματα που έχουν προκύψει κατά την εφαρμογή του προγράμματος, ιδίως βάσει αξιολογήσεων. Αυτό το σημείο δεν εφαρμόζεται στις πιστώσεις συνοχής που οποίες εγκρίνονται με τη διαδικασία της συναπόφασης και καταλογίζονται εκ των προτέρων από τα κράτη μέλη και περιλαμβάνουν χρηματοδοτικό κονδύλιο για ολόκληρη τη διάρκεια του προγράμματος. | Προσθήκη: - Η προσθήκη στην § 3 είναι ουσιώδης προκειμένου να εισαχθεί κάποια ευελιξία στον ετήσιο προϋπολογισμό σε σύγκριση με τα ποσά αναφοράς τα οποία εγκρίνονται με συναπόφαση. Η ευελιξία αυτή ορίζεται σε 10%, ώστε να καθιστά δυνατές επαρκείς προσαρμογές σύμφωνα με την πρόταση του Ευρωπαϊκού Κοινοβουλίου. |

39. Οι νομοθετικές πράξεις που αφορούν πολυετή προγράμματα τα οποία δεν υπάγονται σε διαδικασία συναπόφασης δεν περιλαμβάνουν «ποσό που κρίνεται αναγκαίο». Σε περίπτωση που το Συμβούλιο προτίθεται να εισαγάγει δημοσιονομική αναφορά, αυτή έχει χαρακτήρα ενδεικτικό της βούλησης του νομοθέτη και δεν επηρεάζει τις αρμοδιότητες της αρμόδιας για τον προϋπολογισμό αρχής, όπως ορίζονται στη συνθήκη. Σχετική μνεία θα γίνεται σε κάθε πράξη που περιέχει τέτοια δημοσιονομική αναφορά. Εάν το εν λόγω ποσόν έχει αποτελέσει αντικείμενο συμφωνίας στο πλαίσιο της διαδικασίας συνεννόησης που προβλέπεται στην κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής της 4ης Μαρτίου 1975[12], θα θεωρείται ποσόν αναφοράς κατά την έννοια του σημείου 38 της παρούσας συμφωνίας. |

40. Το δημοσιονομικό δελτίο του άρθρου 28 του δημοσιονομικού κανονισμού, εκφράζει σε δημοσιονομικά μεγέθη τους στόχους του προτεινόμενου προγράμματος και περιλαμβάνει χρονοδιάγραμμα για τη διάρκεια του προγράμματος. Οι πιστώσεις αναθεωρούνται, ενδεχομένως, κατά την κατάρτιση του ΠΣΠ, λαμβάνοντας υπόψη την πορεία εκτέλεσης του προγράμματος. |

41. Εντός των ανώτατων ποσοστών αύξησης των μη υποχρεωτικών δαπανών που ορίζονται στο πρώτο εδάφιο του σημείου 12, τα δυο σκέλη της αρμόδιας για τον προϋπολογισμό αρχής αναλαμβάνουν την υποχρέωση να τηρούν τις χορηγήσεις σε πιστώσεις ανάληψης υποχρεώσεων που προβλέπονται στους οικείους κανονισμούς για τις διαρθρωτικές ενέργειες, την αγροτική ανάπτυξη και το Ευρωπαϊκό Ταμείο Αλιείας. | Τροποποίηση: Μεταφέρθηκε από το σημείο 12 της τρέχουσας ΔΟΣ. |

ΣΤ. Δαπάνες σχετικές με τις συμφωνίες αλιείας 42. Τα όργανα συμφωνούν να χρηματοδοτήσουν τις δαπάνες για τις συμφωνίες αλιείας σύμφωνα με το παράρτημα ΙV, το οποίο αποτελεί αναπόσπαστο μέρος της παρούσας συμφωνίας. |

Ζ. Η χρηματοδότηση της κοινής εξωτερικής πολιτικής και πολιτικής ασφάλειας 43. Για τις δαπάνες της ΚΕΠΠΑ που βαρύνουν τον γενικό προϋπολογισμό των Ευρωπαϊκών Κοινοτήτων σύμφωνα με το άρθρο 28 της συνθήκης για την Ευρωπαϊκή Ένωση, τα όργανα προσπαθούν κάθε χρόνο, στα πλαίσια της διαδικασίας συνεννόησης που προβλέπεται στο παράρτημα II και με βάση το προσχέδιο προϋπολογισμού που καταρτίζει η Επιτροπή, να καταλήξουν σε συμφωνία σχετικά με το ποσό των επιχειρησιακών δαπανών που θα καταλογισθούν στον προϋπολογισμό των Κοινοτήτων και σχετικά με την κατανομή του ποσού αυτού μεταξύ των άρθρων του κεφαλαίου ΚΕΠΠΑ του προϋπολογισμού, που προτείνονται στο τέταρτο εδάφιο του παρόντος σημείου. Ελλείψει συμφωνίας, εξυπακούεται ότι το Ευρωπαϊκό Κοινοβούλιο και το Συμβούλιο θα εγγράψουν στον προϋπολογισμό το ποσό που περιέχεται στον προηγούμενο προϋπολογισμό ή αυτό που προτείνεται στο προσχέδιο προϋπολογισμού εάν αυτό είναι μικρότερο. Το συνολικό ποσό των επιχειρησιακών δαπανών ΚΕΠΠΑ εγγράφεται ολόκληρο σε ένα κεφάλαιο του προϋπολογισμού (ΚΕΠΠΑ), και κατανέμεται στα άρθρα του κεφαλαίου αυτού, όπως προτείνεται στο τέταρτο εδάφιο του παρόντος σημείου. Το ποσό αυτό καλύπτει τις πραγματικές προβλεπόμενες ανάγκες και ένα λογικό περιθώριο για απρόβλεπτες δράσεις. Κανένα ποσό δεν εγγράφεται σε αποθεματικό. Κάθε άρθρο θα καλύπτει κοινές δράσεις και αποφάσεις του Συμβουλίου για την υλοποίηση κοινών δράσεων που έχουν ήδη εγκριθεί, μέτρα τα οποία έχουν προβλεφθεί αλλά δεν έχουν ακόμη εγκριθεί, καθώς και όλες τις μελλοντικές - δηλαδή απρόβλεπτες - δράσεις που θα εγκριθούν από το Συμβούλιο κατά τη διάρκεια του συγκεκριμένου οικονομικού έτους. Δεδομένου ότι σύμφωνα με τον δημοσιονομικό κανονισμό, στο πλαίσιο δράσεων της ΚΕΠΠΑ, η Επιτροπή έχει το δικαίωμα να προβαίνει αυτόνομα σε μεταφορές πιστώσεων μεταξύ των άρθρων ενός κεφαλαίου του προϋπολογισμού, συγκεκριμένα της χρηματοδότησης ΚΕΠΠΑ, εξασφαλίζεται η ευελιξία που θεωρείται αναγκαία για την ταχεία εφαρμογή των δράσεων ΚΕΠΠΑ. Στην περίπτωση κατά την οποία το ποσό του προϋπολογισμού ΚΕΠΠΑ κατά τη διάρκεια του οικονομικού έτους είναι ανεπαρκές για την κάλυψη των αναγκαίων δαπανών, το Ευρωπαϊκό Κοινοβούλιο και το Συμβούλιο συμφωνούν για την εξεύρεση επείγουσας λύσης κατόπιν προτάσεως της Επιτροπής και με βάση το σημείο 26. Στο πλαίσιο του κεφαλαίου ΚΕΠΠΑ του προϋπολογισμού, τα άρθρα στα οποία εγγράφονται οι δράσεις ΚΕΠΠΑ, θα μπορούσαν να έχουν ως εξής: παρακολούθηση και έλεγχος των συγκρούσεων και διαδικασίες ειρήνευσης, μη διάδοση και αφοπλισμός, αστυνομικές αποστολές, επείγουσες δράσεις, προπαρασκευαστικές ενέργειες και ενέργειες παρακολούθησης, ειδικοί απεσταλμένοι της Ευρωπαϊκής Ένωσης, επίλυση συγκρούσεων και άλλα μέτρα σταθεροποίησης. Το Ευρωπαϊκό Κοινοβούλιο, το Συμβούλιο και η Επιτροπή συμφωνούν ότι το ποσό για δράσεις που εγγράφονται στο άρθρο που αναφέρεται στην τέταρτη περίπτωση, δεν μπορεί να υπερβαίνει το 20 % του συνολικού ποσού του κεφαλαίου ΚΕΠΠΑ του προϋπολογισμού. | Επικαιροποίηση. |

44. Μία φορά το χρόνο, η Προεδρία του Συμβουλίου ζητεί τη γνώμη του Ευρωπαϊκού Κοινοβουλίου σχετικά με έγγραφο που καταρτίζει το Συμβούλιο για τα κύρια θέματα και τις βασικές επιλογές της ΚΕΠΠΑ, συμπεριλαμβανομένων των δημοσιονομικών επιπτώσεων για τον γενικό προϋπολογισμό των Ευρωπαϊκών Κοινοτήτων. Επιπλέον, βάσει της συμφωνίας που επιτεύχθηκε κατά τη συνεδρίαση συνεννόησης της 24ης Νοεμβρίου 2003, η Προεδρία του Συμβουλίου και οι δύο επόμενες προεδρίες θα τηρούν ενήμερο το Κοινοβούλιο διοργανώνοντας κοινές διαβουλεύσεις τουλάχιστον πέντε φορές το χρόνο, που συμφωνούνται το αργότερο κατά τη συνεδρίαση συνεννόησης που πρέπει να πραγματοποιείται πριν από τη δεύτερη ανάγνωση του Συμβουλίου. Η Επιτροπή θα είναι συνδεδεμένη και θα συμμετέχει σε αυτές τις συνεδριάσεις. Το Συμβούλιο, κάθε φορά που λαμβάνει απόφαση στον τομέα της ΚΕΠΠΑ, η οποία συνεπάγεται δαπάνες, αμέσως και για κάθε περίπτωση κοινοποιεί στο Ευρωπαϊκό Κοινοβούλιο την εκτίμηση του προβλεπόμενου κόστους (δημοσιονομικό δελτίο), ειδικότερα όσον αφορά το χρονοδιάγραμμα, το απασχολούμενο προσωπικό, τη χρήση χώρων και άλλων έργων υποδομής, τα μέσα μεταφοράς, τις ανάγκες κατάρτισης και τις ρυθμίσεις ασφαλείας. Η Επιτροπή ενημερώνει σε τριμηνιαία βάση την αρμόδια για τον προϋπολογισμό αρχή σχετικά με την εκτέλεση των δράσεων ΚΕΠΠΑ και τις δημοσιονομικές προβλέψεις για το υπόλοιπο του οικονομικού έτους. | Η τροποποίηση στην § 1 ακολουθεί τη συμφωνία που συνάφθηκε κατά τη συνεδρίαση συνεννόησης της 24ης Νοεμβρίου 2003. |

ΠΑΡΑΡΤΗΜΑ I

ΔΗΜΟΣΙΟΝΟΜΙΚΟ ΠΛΑΙΣΙΟ 2007-2013

ΠΑΡΑΡΤΗΜΑ II

ΔΙΟΡΓΑΝΙΚΗ ΣΥΝΕΡΓΑΣΙΑ ΣΤΟΝ ΤΟΜΕΑ ΤΟΥ ΠΡΟΫΠΟΛΟΓΙΣΜΟΥ

Παρατηρήσεις |

A. Μετά την τεχνική προσαρμογή του δημοσιονομικού πλαισίου για το ερχόμενο οικονομικό έτος, λαμβάνοντας υπόψη την ετήσια στρατηγική πολιτικής που υποβάλλεται από την Επιτροπή και πριν από την απόφασή της για το προσχέδιο προϋπολογισμού, συγκαλείται τριμερής σύσκεψη για να συζητηθούν οι προβλεπόμενες προτεραιότητες για τον προϋπολογισμό του ερχόμενου οικονομικού έτους. Λαμβάνονται δεόντως υπόψη οι αρμοδιότητες των οργάνων καθώς και η προβλέψιμη εξέλιξη των αναγκών για το ερχόμενο οικονομικό έτος και για τα επόμενα έτη που καλύπτονται από το δημοσιονομικό πλαίσιο. Επίσης λαμβάνονται υπόψη τα νέα στοιχεία από την κατάρτιση του αρχικού δημοσιονομικού πλαισίου τα οποία πιθανώς να έχουν σημαντικές και διαρκείς δημοσιονομικές συνέπειες στον προϋπολογισμό της Ευρωπαϊκής Ένωσης. B. Για τις υποχρεωτικές δαπάνες, η Επιτροπή καθορίζει στην παρουσίαση του προσχεδίου του προϋπολογισμού: α) τις πιστώσεις που συνδέονται με νέες ή προβλεπόμενες νομοθετικές διατάξεις, β) τις πιστώσεις που απορρέουν από την εφαρμογή της υφιστάμενης νομοθεσίας κατά την έγκριση του προηγούμενου προϋπολογισμού. Η Επιτροπή προβαίνει σε αυστηρή εκτίμηση των δημοσιονομικών επιπτώσεων των υποχρεώσεων της Κοινότητας που βασίζονται στη ρύθμιση. Εν ανάγκη, ενημερώνει τις εκτιμήσεις της κατά τη διάρκεια της διαδικασίας του προϋπολογισμού. Θέτει στη διάθεση της αρμόδιας για τον προϋπολογισμό αρχής όλα τα αναγκαία αποδεικτικά στοιχεία. Εάν το κρίνει απαραίτητο, η Επιτροπή μπορεί να αποταθεί στα δύο σκέλη της αρμόδιας για τον προϋπολογισμό αρχής με ειδική διορθωτική επιστολή, προκειμένου να ενημερώσει τα στοιχεία στα οποία βασίζεται η εκτίμηση των γεωργικών δαπανών που αναφέρονται στο προσχέδιο προϋπολογισμού ή/και για να διορθώσει, με βάση τις τελευταίες διαθέσιμες πληροφορίες σχετικά με τις συμφωνίες αλιείας που θα ισχύουν από την 1η Ιανουαρίου του αντίστοιχου οικονομικού έτους, τα ποσά και την κατανομή τους ανάμεσα στις πιστώσεις που είναι εγγεγραμμένες στην επιχειρησιακή γραμμή για τις διεθνείς συμφωνίες στον τομέα της αλιείας και τις πιστώσεις που έχουν εγγραφεί στο αποθεματικό. Η διορθωτική αυτή επιστολή πρέπει να διαβιβασθεί στην αρμόδια για τον προϋπολογισμό αρχή πριν από το τέλος Οκτωβρίου. Εάν το Συμβούλιο επιληφθεί του θέματος λιγότερο από ένα μήνα πριν από την πρώτη ανάγνωση του Ευρωπαϊκού Κοινοβουλίου, το Συμβούλιο συζητά κατά κανόνα την ειδική διορθωτική επιστολή κατά τη δεύτερη ανάγνωση του σχεδίου προϋπολογισμού. Συνεπώς, τα δύο σκέλη της αρμόδιας για τον προϋπολογισμό αρχής θα προσπαθήσουν να συγκεντρώσουν, πριν από τη δεύτερη ανάγνωση του σχεδίου του προϋπολογισμού από το Συμβούλιο, τις προϋποθέσεις που θα καθιστούν δυνατή την απόφαση για τη διορθωτική επιστολή με μία μόνο ανάγνωση καθενός από τα οικεία όργανα. Γ. 1. Καθιερώνεται διαδικασία συνεννόησης για όλες τις δαπάνες. 2. Ο στόχος των συνεννοήσεων αυτών είναι: α) η συνέχιση της συζήτησης για τη συνολική εξέλιξη των δαπανών και, στο πλαίσιο αυτό, για τις γενικές κατευθύνσεις που πρέπει να ληφθούν υπόψη για τον προϋπολογισμό του ερχόμενου οικονομικού έτους, βάσει του προσχεδίου προϋπολογισμού της Επιτροπής, β) η αναζήτηση συμφωνίας μεταξύ των δύο σκελών της αρμόδιας για τον προϋπολογισμό αρχής, όσον αφορά: - τις πιστώσεις που αναφέρονται στα σημεία Β (α) και Β (β), συμπεριλαμβανομένων αυτών που προτείνονται στην ειδική διορθωτική επιστολή που αναφέρεται στο σημείο Β παράγραφος 3, - τις πιστώσεις που πρέπει να εγγραφούν στον προϋπολογισμό ως μη υποχρεωτικές δαπάνες με τήρηση των διατάξεων του σημείου 41 της παρούσας συμφωνίας, - και, ιδιαίτερα, τα ζητήματα για τα οποία γίνεται αναφορά στην εν λόγω διαδικασία στην παρούσα συμφωνία. 3. Η διαδικασία αρχίζει με τριμερή σύσκεψη που συγκαλείται σε εύθετο χρόνο, ώστε να καταστεί δυνατόν στα όργανα να επιδιώξουν συμφωνία, το αργότερο τη στιγμή που καθορίζει το Συμβούλιο για την κατάρτιση του σχεδίου προϋπολογισμού του. Τα αποτελέσματα αυτής της τριμερούς σύσκεψης αποτελούν το αντικείμενο συνεννοήσεων μεταξύ του Συμβουλίου και αντιπροσωπείας του Ευρωπαϊκού Κοινοβουλίου με τη συμμετοχή της Επιτροπής. Εάν δεν αποφασισθεί άλλως κατά τη διάρκεια της τριμερούς σύσκεψης, η συνεδρίαση για τις συνεννοήσεις πραγματοποιείται κατά την παραδοσιακή συνάντηση που λαμβάνει χώρα μεταξύ των ίδιων συμμετεχόντων την ημέρα που είχε καθορίσει το Συμβούλιο για την κατάρτιση του σχεδίου προϋπολογισμού. 4. Εφόσον είναι αναγκαίο, νέα τριμερής σύσκεψη μπορεί να συγκαλείται πριν από την πρώτη ανάγνωση του Ευρωπαϊκού Κοινοβουλίου, μετά από έγγραφη πρόταση της Επιτροπής ή έγγραφο αίτημα του προέδρου της επιτροπής προϋπολογισμών του Ευρωπαϊκού Κοινοβουλίου ή του προέδρου του Συμβουλίου «Προϋπολογισμού». Η απόφαση για τη διοργάνωση αυτής της τριμερούς σύσκεψης αποτελεί αντικείμενο συμφωνίας μεταξύ των οργάνων μετά την έγκριση του σχεδίου προϋπολογισμού του Συμβουλίου και πριν από την ψηφοφορία της επιτροπής προϋπολογισμών του Ευρωπαϊκού Κοινοβουλίου σε πρώτη ανάγνωση σχετικά με τις τροπολογίες. 5. Τα όργανα συνεχίζουν τις συνεννοήσεις μετά από την πρώτη ανάγνωση του προϋπολογισμού από τα δύο σκέλη της αρμόδιας για τον προϋπολογισμό αρχής, ώστε να επιτευχθεί συμφωνία σχετικά με τις υποχρεωτικές και με τις μη υποχρεωτικές δαπάνες, και ιδίως για να συζητηθεί η ειδική διορθωτική επιστολή που αναφέρεται στο σημείο 2. Για το σκοπό αυτό, συγκαλείται τριμερής σύσκεψη μετά από την πρώτη ανάγνωση του Ευρωπαϊκού Κοινοβουλίου. Τα αποτελέσματα της εν λόγω τριμερούς σύσκεψης αποτελούν το αντικείμενο δεύτερης συνεδρίασης συνεννόησης, η οποία πραγματοποιείται, την ημέρα της δεύτερης ανάγνωσης του Συμβουλίου. Αν κριθεί αναγκαίο, τα όργανα συνεχίζουν τις συζητήσεις τους σχετικά με τις μη υποχρεωτικές δαπάνες μετά από τη δεύτερη ανάγνωση του Συμβουλίου. 6. Στο πλαίσιο των τριμερών συσκέψεων, επικεφαλής των αντιπροσωπειών των οργάνων είναι, αντίστοιχα, ο πρόεδρος του Συμβουλίου "Προϋπολογισμός", ο πρόεδρος της επιτροπής προϋπολογισμών του Ευρωπαϊκού Κοινοβουλίου και το μέλος της Επιτροπής που είναι αρμόδιο για τον προϋπολογισμό. 7. Κάθε σκέλος της αρμόδιας για τον προϋπολογισμό αρχής θεσπίζει τις αναγκαίες διατάξεις ώστε τα αποτελέσματα που είναι δυνατό να προκύψουν από τις συνεννοήσεις να τηρούνται καθ' όλη τη διάρκεια της τρέχουσας διαδικασίας προϋπολογισμού. Δ. Προκειμένου η Επιτροπή να είναι σε θέση να εκτιμήσει εγκαίρως τη δυνατότητα εκτέλεσης των τροπολογιών που προβλέπονται από την αρμόδια για τον προϋπολογισμό αρχή, με σκοπό τη δημιουργία νέων προπαρασκευαστικών δράσεων ή πιλοτικών σχεδίων ή την παράταση των υφισταμένων, τα δύο σκέλη της αρμόδιας για τον προϋπολογισμό αρχής ενημερώνουν την Επιτροπή μέχρι τα μέσα Ιουνίου για τις προθέσεις τους στον τομέα αυτό, ούτως ώστε να πραγματοποιηθεί μία πρώτη συζήτηση κατά τη συνεδρίαση συνεννοήσεων στην πρώτη ανάγνωση του Συμβουλίου. Τα επόμενα βήματα της διαδικασίας συνεννόησης που προβλέπεται στο παρόν παράρτημα εφαρμόζονται επίσης, καθώς και διατάξεις για τη δυνατότητα εκτέλεσης που αναφέρονται στο σημείο 37 της παρούσας συμφωνίας. Επιπλέον τα τρία όργανα συμφωνούν να περιορίσουν το συνολικό ποσό των πιστώσεων για πιλοτικά σχέδια σε 38 εκατ. ευρώ ανά οικονομικό έτος. Επίσης συμφωνούν να περιορίσουν σε 36 εκατ. ευρώ το συνολικό ποσό των πιστώσεων για νέες προπαρασκευαστικές δράσεις ανά οικονομικό έτος και σε 90 εκατ. ευρώ το συνολικό ποσό των πιστώσεων που δεσμεύονται πραγματικά για τις προπαρασκευαστικές δράσεις. | Τροποποιήσεις και επικαιροποιήσεις: - § A: γίνεται αναφορά στην ανακοίνωση για την ετήσια στρατηγική πολιτικής ως στοιχείο του στρατηγικού σχεδιασμού και προγραμματισμού. - § B: ανακατάταξη σημείων. - η § Γ.4 (Β.5 της τρέχουσας ΔΟΣ): τροποποίηση. Από την εμπειρία προκύπτει ότι η τριμερής σύσκεψη που γίνεται πριν από τη πρώτη ανάγνωση του ΕΚ είναι πολλές φορές άχρηστη. - η § Δ (νέα) αντικαθιστά τα σημεία 37 και 38 της τρέχουσας διοργανικής συμφωνίας. Τα νέα στοιχεία για τα πιλοτικά σχέδια και τις προπαρασκευαστικές δράσεις υπολογίστηκαν βάσει των στοιχείων της τρέχουσας διοργανικής συμφωνίας τα οποία προσαρμόστηκαν σε τιμές του 2004 και σε αύξηση κατά 10% για να ληφθεί υπόψη η διεύρυνση. Το ποσό για το σύνολο των προπαρασκευαστικών δράσεων υπολογίστηκε βάσει του ποσού για τις νέες προπαρασκευαστικές δράσεις πολλαπλασιαζόμενου επί 2,5. |

ΠΑΡΑΡΤΗΜΑ III

ΚΑΤΑΤΑΞΗ ΤΩΝ ΔΑΠΑΝΩΝ

ΤΟΜΕΑΣ 1 | Διατηρήσιμη ανάπτυξη |

1A | Ανταγωνιστικότητα για ανάπτυξη και απασχόληση | Μη υποχρεωτικές δαπάνες (ΜΥΔ) |

1B | Συνοχή για ανάπτυξη και απασχόληση | ΜΥΔ |

ΤΟΜΕΑΣ 2 | Προστασία και διαχείριση των φυσικών πόρων | ΜΥΔ |

Εκτός από: |

Δαπάνες της κοινής γεωργικής πολιτικής σχετικά με μέτρα στήριξης της αγοράς και άμεσες ενισχύσεις, συμπεριλαμβανομένων μέτρων στήριξης της αγοράς προϊόντων αλιείας και συμφωνιών σε θέματα αλιείας | Υποχρεωτικές δαπάνες (ΥΔ) |

ΤΟΜΕΑΣ 3 | Ιθαγένεια, ελευθερία, ασφάλεια και δικαιοσύνη | ΜΥΔ |

3A | Ελευθερία, Ασφάλεια και Δικαιοσύνη | ΜΥΔ |

3B | Ιθαγένεια | ΜΥΔ |

ΤΟΜΕΑΣ 4 | Η ΕΕ ως παγκόσμιος εταίρος | ΜΥΔ |

Εκτός από: |

Δαπάνες που προκύπτουν από τις συμφωνίες που συνήψε η Ευρωπαϊκή Ένωση με τρίτα μέρη | ΥΔ |

Συνεισφορές σε διεθνείς οργανισμούς ή ιδρύματα | ΥΔ |

Συνεισφορές για τη τροφοδότηση του ταμείου εγγύησης των δανείων | ΥΔ |

ΤΟΜΕΑΣ 5 | Διοίκηση | ΜΥΔ |

Εκτός από: |

Συντάξεις και επιδόματα αποχώρησης | ΥΔ |

Αποζημιώσεις και διάφορες συνεισφορές σχετικές με την οριστική λήξη των καθηκόντων | ΥΔ |

Δικαστικά έξοδα | ΥΔ |

Ζημίες και τόκοι | ΥΔ |

ΤΟΜΕΑΣ 6 | Αντισταθμίσεις | ΥΔ |

ΠΑΡΑΡΤΗΜΑ IV

ΧΡΗΜΑΤΟΔΟΤΗΣΗ ΤΩΝ ΔΑΠΑΝΩΝ ΠΟΥ ΑΠΟΡΡΕΟΥΝ ΑΠΟ ΤΙΣ ΣΥΜΦΩΝΙΕΣ ΣΤΟΝ ΤΟΜΕΑ ΤΗΣ ΑΛΙΕΙΑΣ

Α. Οι δαπάνες για τις συμφωνίες αλιείας χρηματοδοτούνται από δύο γραμμές που υπάγονται στον τομέα πολιτικής «αλιεία» (με αναφορά στην ονοματολογία του προϋπολογισμού βάσει δραστηριοτήτων): α) Διεθνείς συμφωνίες για θέματα αλιείας (11 03 01), β) Συνεισφορές σε διεθνείς οργανισμούς (11 03 02). Όλα τα ποσά που αφορούν τις συμφωνίες και τα πρωτόκολλά τους που θα ισχύουν την 1η Ιανουαρίου του σχετικού οικονομικού έτους θα εγγραφούν στη γραμμή 11 03 01. Τα ποσά που αφορούν όλες τις νέες ή ανανεώσιμες συμφωνίες, που θα αρχίσουν να ισχύουν μετά την 1η Ιανουαρίου του σχετικού οικονομικού έτους, θα διατεθούν για τη θέση 31 02 41 02 – Αποθεματικά /Διαχωριζόμενες πιστώσεις (υποχρεωτικές δαπάνες). | Επικαιροποίηση |

Β. Στα πλαίσια της διαδικασίας συνεννόησης που προβλέπεται στο παράρτημα III, το Ευρωπαϊκό Κοινοβούλιο και το Συμβούλιο θα επιχειρήσουν να καθορίσουν με κοινή συμφωνία το ποσό που πρέπει να εγγραφεί στους τομείς του προϋπολογισμού και στο αποθεματικό με βάση την πρόταση της Επιτροπής. |

Γ. Η Επιτροπή αναλαμβάνει τη δέσμευση να τηρεί το Ευρωπαϊκό Κοινοβούλιο τακτικά ενήμερο επί της προετοιμασίας και της πορείας των διαπραγματεύσεων, συμπεριλαμβανομένων των δημοσιονομικών επιπτώσεων. Στο πλαίσιο της νομοθετικής διαδικασίας σχετικά με τις συμφωνίες στον τομέα της αλιείας, τα θεσμικά όργανα αναλαμβάνουν τη δέσμευση να πράξουν το δυνατόν, ώστε όλες οι διαδικασίες να εκτελεσθούν το ταχύτερο δυνατό. Εάν οι πιστώσεις σχετικά με τις συμφωνίες στον τομέα της αλιείας (συμπεριλαμβανομένου του αποθεματικού) αποδειχθούν ανεπαρκείς, η Επιτροπή παρέχει στην αρμόδια για τον προϋπολογισμό αρχή τις πληροφορίες που θα καταστήσουν δυνατή μια ανταλλαγή απόψεων, με τη μορφή τριμερούς σύσκεψης ενδεχομένως απλουστευμένης, για τα αίτια της κατάστασης αυτής, καθώς και για τα μέτρα που μπορούν να ληφθούν σύμφωνα με τις ισχύουσες διαδικασίες. Ενδεχομένως, η Επιτροπή θα προτείνει τα κατάλληλα μέτρα. Ανά τρίμηνο, η Επιτροπή θα υποβάλλει στην αρμόδια για τον προϋπολογισμό αρχή λεπτομερείς πληροφορίες σχετικά με την εκτέλεση των ισχυουσών συμφωνιών και τις δημοσιονομικές προβλέψεις για το υπόλοιπο έτος. |

ΔΗΛΩΣΕΙΣ

Δήλωση όσον αφορά την προσαρμογή των διαρθρωτικών ταμείων, της αγροτικής ανάπτυξης και του Ευρωπαϊκού Ταμείου Αλιείας σύμφωνα με τους όρους εκτέλεσής τους

Τα όργανα μπορούν να αποφασίζουν, κατόπιν προτάσεως πρόταση της Επιτροπής, ότι σε περίπτωση έγκρισης μετά την 1η Ιανουαρίου 2007 των νέων κανόνων και προγραμμάτων που θα διέπουν τα διαρθρωτικά ταμεία, την αγροτική ανάπτυξη και το Ευρωπαϊκό Ταμείο Αλιείας, οι πιστώσεις που δεν χρησιμοποιήθηκαν κατά το πρώτο έτος του δημοσιονομικού πλαισίου, μπορούν να μεταφερθούν στα επόμενα οικονομικά έτη.

[1] COM (2004) 498.

[2] P6_TA(2005)0224.

[3] P6_TA PROV(2005)0453.

[4] Έγγραφο 15915/05 CADREFIN 268 της 19/12/2005.

[5] PE 368.274, B6-0049/2006.

[6] ΕΕ L 248, της 16.9.2002, σ. 1.

[7] Το πολυετές δημοσιονομικό πλαίσιο αναφέρεται επίσης και ως «δημοσιονομικό πλαίσιο» στην παρούσα συμφωνία.

[8] ΕΕ C 172 της 18.6.1999, σ. 1. Αυτή η διοργανική συμφωνία αντικατέστησε ήδη και κατάργησε τις ακόλουθες πράξεις :- την κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής, της 30ής Ιουνίου 1982, όσον αφορά διάφορα μέτρα προκειμένου να διασφαλιστεί καλύτερη λειτουργία της διαδικασίας του προϋπολογισμού, ΕΕ C 194, της 28.7.1982, σ. 1.- τη διοργανική συμφωνία της 29ης Οκτωβρίου 1993 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού, ΕΕ C 331, της 7.12.1993, σ. 1.- τη δήλωση του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995 σχετικά με την εγγραφή δημοσιονομικών διατάξεων στις νομοθετικές πράξεις, ΕΕ C 102, της 4.4.1996, σ. 4.- την κοινή δήλωση της 12ης Δεκεμβρίου 1996 σχετικά με τη βελτίωση της ενημέρωσης της αρμόδιας για τον προϋπολογισμό αρχής σχετικά με τις συμφωνίες αλιείας, ΕΕ C 20, της 20.1.1997, σ. 109.- τη διοργανική συμφωνία της 16ης Ιουλίου 1997 μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής για τις διατάξεις σχετικά με τη χρηματοδότηση της κοινής εξωτερικής πολιτικής και πολιτικής ασφάλειας, ΕΕ C 286, της 22.9.1997, σ. 80.- τη διοργανική συμφωνία της 13ης Οκτωβρίου 1998 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις νομικές βάσεις και την εκτέλεση του προϋπολογισμού, ΕΕ C 344, της 12.11.1998, σ. 1.

[9] ΕΕ αριθ. C 283 της 20.11.2002, σ. 1.

[10] ΕΕ L 248, της 16.9.2002, σ. 1.

[11] ΕΕ L 248, της 16.9.2002, σ. 1.

[12] ΕΕ C 89 της 22.4.1975.